text:
Ársætlan
Ársætlanin verður latin lærarum skúlans við skúlaársbyrjan.
Stutt lýsing viðvíkjandi námsætlanum, arbeiðsháttum, trivnaði og øðrum, sum dentur verður lagdur á hetta skúlaárið.
Námsætlanir
Allar lærugreinir í skúlanum hava eina námsætlan. Í námsætlanini stendur, hvat endamálið og innihaldið í lærugreininini er. Námsætlanin sigur eisini nakað um, hví vit undirvísa í teirri ávísu lærugreinini, hvussu nógvar tímar, undirvíst verður, hvussu eftirmett verður, og hvussu farið verður til próvtøku.
Námsætlanin er fyrst og fremst ætlað sum grundarlag undir undirvísingini í lærugreinini. Námsætlanin skal harumframt geva rúmar ræsur fyri fjølbroytni í undirvísingini, samstundis sum lærarar og næmingar hava greið mál at arbeiða fram ímóti, so at næmingarnir kunnu menna sínar førleikar so væl sum til ber.
Námsætlanin er sostatt karmur og hent amboð hjá bæði lærara, næmingi og foreldrum at stimbra fakligu, kreativu og sosialu menningina hjá einstaka næminginum.
Lærarin leggur undirvísingina í lærugreinini til rættis við støði í námsætlanini. Við nýggju námsætlanunum hava bæði næmingar og foreldur góðan møguleika at kunna seg um tey mál, sum sett verða í námsætlanunum, og sum eru grundarlag undir undirvísingini. Á henda hátt verður miðað ímóti, at ávirkan næmingsins á egna læring verður stimbrað og ment.
Førleikar og mál
Í námsætlanunum er stórur dentur lagdur á at lýsa týdningin, sum støðisførleikar hava fyri menning og læring. Støðisførleikarnir í námsætlanunum eru: at virða, at samskifta, at kanna og at skapa. Hetta eru grundleggjandi førleikar, sum næmingurin hevur ognað sær í uppalingini, og sum verða mentir í øllum lærugreinum.
Samstundis eru teir støðið undir fakligu førleikunum, ið næmingurin ognar sær í skúlanum.
Høvuðstátturin í námsætlanini er kjarnaøkini og førleikamálini. Meðan kjarnaøkini siga frá teimum fakligu evnum, sum undirvísingin snýr seg um, siga førleikamálini, hvat næmingurin dugir eftir lokna undirvísing.
Arbeiðshættir
Undirvísingarinnihaldið skal vera valt og skipað soleiðis, at næmingarnir fáa líkindi at nema sær fakliga djúphugsan, høpi og heild. Í undirvísingini skulu næmingarnir hava høvi at ogna sær sannkenning og teir arbeiðshættir, ið eyðkenna einstøku lærugreinina. Í sínámillum ávirkan við tí skulu næmingarnir hava høvi at nýta og menna kunnleika og fimi við undirvísing í tvørgreinaligum evnum og spurdómum. Undirvísingin í lærugreinum og evnum, í tvørgangandi evnum og spurdómsvendari undirvísing, skal stuðla tí einstaka næminginum í fjølbroyttu og persónligu menningini.
Dentur verður lagdur á dygga fakliga vitan, sum næmingurin ognar sær ígjøgnum skiftandi og fjølbroytta undirvísing.
Dentur verður lagdur á skiftandi arbeiðshættir, upplivingar og sansaávirkan. Á námsfrøðiligum ráðleggingardegi hava vit samtykt, at:
- Vit skulu skapa virkishug og upplivingar
- Skipa fyri næmingalagaðari undirvísing
- Skipa fyri evniskunnandi undirvísing
- Skipa fyri undirvísing flokka millum
- Skipa fyri Storyline
- Nýta ávegisskriving
- Skipa fyri verkstaðarundirvísing
- V.m.
Arbeiði tvørtur um flokka- og árgangsmørk
Undirvísingarligt samstarv eigur at verða skipað lærugreina og flokka millum. Hóast skúli er ársbýttur, kann undirvísing fara fram tvørtur um floksbýtið.
Undirvísingin kann eisini verða skipað í bólkum í hvørjum flokki og millum flokkar og floksstig. Henda skipan kann verða sett í verk av praktiskum ella námsfrøðiligum orsøkum. Eftirmetingin av úrtøku næmingsins kann vera partur av grundarlagnum fyri námsfrøðiligu bólkaskipanini.
Næmingarnir skulu á øllum floksstigum verða undirvístir í sínum flokki størsta partin av undirvísingartíðini og kunnu í mesta lagi helvtina av samlaðu undirvísingartíðini verða undirvístir í skipaðum bólkum uttan fyri flokkin.
Førleikastovan
Tey, ið manna førleikastovuna, eru: serlærari, lesivegleiðari og AKT-lærari. Harumframt eru onnur serøki sum SSP-lærari, skúlavegleiðari, skúlabókavørður og KT- vørður knýtt at førleikastovuni í mun til ávísu málini, arbeitt verður við og tørvin hjá einstaka næminginum og/ella flokkinum. Eisini onnur fakøki, ið ikki hava ávísa tímajáttan t.d. Orðblindalærar og SI- lærarar eiga eftir tørvi at verða knýtt at teimum sernámsfrøðiligu átøkum, skúlin setur í verk antin sum fyribyrgjandi serundirvísing ella sernámsfrøðiligur tørvur.
Flokslærari og /ella flokstoymið verður í øllum málum viðvíkjandi undirvísingarligum átøkum hjá næmingum og flokkum tikin við upp á ráð.
Endamálið er, at førleikastovan skal hjálpa læraranum at gera eina virkisætlan fyri átøk til einstaka næmingin og allan flokkin, har tørvur og avbjóðingar eru lyklaorð fyri framhaldandi menning. Fólk við serkunnleika skulu manna førleikastovurnar, og hesi skulu stuðla lærarum í inklusión av næmingum. Tær skulu samstarva við lærugreinatoymini. Førleikastovurnar skulu m.a. stuðla lærarum í næmingalagaðari undirvísing, sum tekur støði í læringarstílunum hjá tí einstaka, útvega og framleiða hóskandi tilfar til ymiska undirvísing, gera kanningar og skipa arbeiðið samsvarandi úrslitunum – fyrst og fremst í mun til dagliga námsfrøðiliga arbeiðið, og so at foreldur og avvarðandi skúlamyndugleikar hava møguleika at fylgja gongdini.
Virksemið í førleikastovuni er at:
- Ráðgeva leiðsluni at skipa miðfirraðu tímarnar og tímarnar vegna serligan tørv
- At náa endamálinum fyri undirvísingina, bæði á normal- og serøkinum
- At hjálpa læraranum at gera eina virkisætlan fyri átøk til einstaka næmingin og/ella allan flokkin
- At stuðla lærarum í inklusión av næmingum
- At stuðla lærarum í næmingalagaðari undirvísing
- At stuðla læraranum at útvega hóskandi tilfar til ymiska undirvísing
- At næmingar verða kannaðir, og ætlan verður gjørd við atliti at teirra menningartilgongd
- At menna eitt kjakstað um serundirvísingina, so henda og annar sernámsfrøðiligur stuðul verður hóskandi til tørvin í løtuni
- At ráðgeva og vegleiða starvsfólki í skúlanum/á stovninum fyri at geva starvsfólkunum, sum arbeiða við serundirvísing og/ella sosialum trupulleikum, onkran at tosa við um trupulleikarnar
- At tosa um barnið/næmingin fyri at tryggja, at tey bestu og minst skerjandi tiltøkini fyri einstaklingin verða framd
At bera so í bandi, at serundirvísingin verður skipað so smidlig, at úrtøkan av tilfeinginum til serundirvísingina er so góð sum gjørligt.
Námsfrøðilig átaksøki
a) Lesing: Grundleggjandi verður arbeitt við at menna lesingina í øllum lærugreinum.
• Toymið kann gera avtalu soleiðis, at øll í toyminum kenna úrslitið av lesikanningini í flokkinum
• Toymið ger avtalu, hvør hevur ábyrgd av hvørjum.
Lærarin í føroyskum og lærarin í donskum hava sjálva lesiinnlæringina, undirvísingina í lesistrategium og tekstasløgum.
• Lærarin í rokning, náttúru og tøkni og í hinum lærugreinunum læra næmingarnar serligu hugtøkini í lærugreinini, bæði tá talan er um greining, orð og kanningarhættir.
• Hvør einstakur lærari hugsar um, hvussu atkomiligur teksturin er.
• Toymið finnur útav, hvør hevur ábyrgdina, og hvør undirvísir í td. uppseting/layout, yvirskriftum, myndum, faktaboksum, grafum, styttingum, lyklaorðum, margin, fótnotum o.s.fr.
• Toymið avtalar felags átøk, t.d. lesiløtu í 20 min um dagin.
• Toymið finnur útav, hvussu næmingarnir duga at lesa. Hyggið á næstu síðu: At lesa í øllum lærugreinum.
• Toymið finnur útav, hvørji heiti skulu nýtast.
• Toymið avtalar onnur átøk. Hyggið at hugskotunum á næstu síðunum.
Annars verður víst til tilfarið, sum lesivegleiðarin hevur útflýggjað, umframt skeiðið í fakligari lesing.
b) Eftirmeting:
• Um vit skulu fyrihalda okkum professionelt í toymissamstarvinum og mótvegis foreldrum, mugu vit vita, hvat vit gera, og hví vit gera tað.
• Tað hevur týdning, at málini eru greið. Bæði í mun til, hvussu næmingurin er fyri at læra og eisini foreldrini. Tað gevur størri medábyrgd fyri læringini.
• Tað loysir seg at taka næmingarnar við upp á ráð at seta mál, leggja ætlanir og eftirmeta.
• Sama er galdandi fyri eftirmeting og dokumentatión.
• Mál og eftirmeting gera menning sjónliga
• Dentur verður lagdur á at gera skipanir, sum skulu gera tað lættari at fremja vitanarbýti í øllum liðum. Hetta kann m.a. gerast við, at lærarar vitja hvønn annan í tímum, ella at leiðslan vitjar undirvísingina.
• Vit skulu ikki leggja trýst á hvønn annan. Tað tekur tíð at skapa eina eftirmetingarmentan, og tað er týdningarmikið, at øll hava ognarlut í henni. Mælt verður tí til
• At alt virksemi í skúlanum verður eftirmett – ikki bert tað fakliga og tað sosiala í flokkunum
• At vit gera eina skipan, har lærarar/toymi fáa høvi at kunna onnur um teirra royndir við eftirmeting (vitanarbýti).
• Ráðstevna við heitinum 'Eftirmeting í SáF' verður stovnað.
• At vit gera eina eftirmetingarskipan fyri allan skúlan (eftirmetingarkatalog) fyri alt virksemi skúlans. Vit byrja við lærugreinunum og arbeiða so við øðrum virksemi í tíðarskeiðnum, menningarátakið er galdandi.
• Tá ársætlanir fyri lærugreinir og tá lýsingar av undirvísingargongdum skulu skrivast, skal eftirmetingarparturin útfyllast. (skal tó ikki fylgja við, um hesi skulu sendast til próvdómara í sambandi við próvtøkur)
Trivnaðar- og undirvísingar tiltøk
Útferðir, jóla- og føstulávintshald og hugnaløtur: Víst verður til Skúlaálmanakkan.
Trivnaðartiltøk
Skúlin leggur stóran dent á, at næmingarnir trívast. Í hesum sambandi hevur skúlin orðaðar mannagongdir í sambandi við happing.
Harumframt verður skipað fyri næmingasamrøðum minst eina ferð um árið. Við jøvnum millumbilum skipar flokslærarin fyri at næmingar sita í rundingi, har allir næmingar fáa høvi at koma til orðanna. AKT-lærarin hevur til uppgávu at hjálpa og stuðla næmingum, ið hava tað trupult vegna atferðar-, kontakt- ella trivnaðartrupulleikar.
Hann kann eisini arbeiða við heilum flokkum í senn. At stuðla sær hevur hann eina AKT-nevnd. Skúlin hevur eisini eitt SSP-umboð (tvørfaklig samstarvsskipan millum skúla, sosialar mynduleikar og politi) og SSP-nevnd, sum skulu arbeiða fyri at fyribyrgja kriminaliteti og skaðandi atburði millum børn og ung.
Harumframt eru næmingarnir í 7. – 9. flokki til samrøðu hjá skúlavegleiðaranum eina ferð um árið og skúlaheilsurøktarfrøðingurin tosar við næmingarnar um trivnað, kenslur, virðing, tanáringatíðina og annars alt, sum hevur við heilsuna at gera. Hon er tann, sum næmingarnir oftast venda sær til við persónligum trupulleikum, tá teir ikki venda sær til flokslærarans.
Verkætlanaruppgáva, evnisdagar, stovnsvitjanir og námsferðirVerkætlanaruppgávan: Til hvønn flokk í 9. árgangi velur leiðslan eitt verkætlanartoymi, sum stuðlar og eggjar næmingarnar í verkætlanararbeiðnum. Yvirskipað evni verður valt, sum øll evni, verkætlanarbólkarnir velja sær, kunnu koyrast undir. Arbeiðið byrjar tíðliga í skúlaárinum og endar ikki fyrr enn verkætlanarframløgurnar hava verið. Verkætlanartoymið saman við umboði fyri leiðsluna eftirmetir eftirfylgjandi ársins verkætlanararbeiði. Sjálva verkætlanarvikuna roynir leiðslan so væl sum til ber at lata verkætlanartoymið verða næmingunum tøkt.
8. flokkur arbeiðir við eini minni verkætlanaruppgávu teir dagar, 1. – 7. flokkur hevur evnisdagar. Her sleppa teir at arbeiða verkætlanarkent við spurdómum og tvørgreinaligt, so teir kenna munin millum evnisarbeiði og verkætlan. Endamálið er, at næmingarnir eru so væl fyrireikaðir sum gjørligt at arbeiða við verkætlan frá byrjan í 9. flokki.
Evnisdagar: Á hvørjum ári – helst í tí fyrru vikuni, 9. flokkur er í starvsvenjing, verður skipað fyri evnisdøgum fyri 1. – 7. flokkunum. Evnið verður valt á námsfrøðiligum fundi. Harumframt verður av og á steðgað við tí vanligu undirvísingini og arbeitt við evnum bæði í innskúlingini, miðdeildini og hádeildini. Í próvtøkutíðini verður tann vanliga tímatalvan niðurløgd í 1. – 7. flokki. Í staðin verður skipað fyri evnisdøgum, har flokkarnir/toymini skipa fyri evnisarbeiði, lærugreinadøgum, seturskúla, útferðum, stovnsvitjanum, lesi- og rokniskeiðum o.a., sum ikki so væl letur seg gera, tá skúladagurin er býttur upp í tímatalvu. Dagfestingarnar fyri verkætlanararbeiðnum og evnisdøgum sæst í Skúlaálmanakkanum.
Víst verður til reglugerð fyri námsferðir.
Tíðarætlan
Tíðarætlan fyri tiltøk og frítíðarætlan skúlans. Víst verður til Skúlaálmanakkan


c: text/html

text:
Eirikur Lindenskov 12.02.2018 (13:53)
Drona fleyg sag og fartelefon í fongsulskliva
Tveir mans hava fingið treytaðan dóm eftir at hava flogið ólóligar lutir inn til ein fongslaðan man í Nyborg Fængsel við eini dronu.
Tíðin tá flýggjan úr fongslinum byrjaði við eini føðingardagskøku, har ein fíl ella jarnsagablað var innbakað, er eftir øllum at døma farin.
Okkurt bendir á, at nútíðar tøkni hevur tikið yvir bakarakynstrið, tá tað snýr seg um at smugla ólógligar lutir inn í fongslini.
Í dag vóru tveir mans dømdir í rættinum í Svendborg í Danmark í einum máli, har ein drona – altso ein fjarstýrdur mini-flúgvari – er brúkt at smugla eitt jarnsagablað og eina fartelefon inn í Nyborg Fængsel, skirvar TV2/Fyn.
Um náttina 23. november í 2016 hoyrdu starvsfólk í fongslinum eina misteinkiliga summam. Tað vísti seg at vera ein drona, sum fleyg beint uttan fyri vindeygað í fongslinum.
Ein fangi hevði fingið fatur á dronuni og tikið hana inn í fongsulsklivan, sum var á fimtu hædd.
Dronan hevði eina last upp á umleið eitt kilo. Umframt jarnsagablaðið og fartelfonina var eisini ein løðari til telefonina, nakrir naglar, lím og eitt bit.
Eftir at hava latið farmin, fleyg dronan avstaðaftur.
Ein 29 ára gamal maður hevur nú fingið 40 daga treytaðan dóm fyri at hava flogið dronuna. Tann 30 ára gamli fongslaði, sum fekk vørurnar, er revsaður við 60 dagar teytaðan fongsul.
Báðir menninir hava undir rættarmálinum noktað seg sekar, skrivar TV2/Fyn.
Báðir partar hava nú 14 dagar at gera av, um málið skal víðari til Eystara Landsrætt.
Í 2016 vóru fleiri fangavørðar, sum søgdu frá sínum ótta eftir hendingina og boðaðu felag sínum, Fængselsforbundet, frá.
– Ein stór drona kann sum einki smugla vápn inn í fongslini. Tað kann føra til sera vandamiklar støður, segði formaðurin hjá fangavørðunum, Kim Østerbye, tá við Ritzau.
– Tað er gott, at tað ikki eydnaðist hesaferð, men tað er ikki vist, at næsta royndin verður avdúkað, segði formaðurin fangavørðunum ta ferðina.
/ritzau/
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her

robotstxt: allowed

filter: keep


text:
Frágreiðing um undirvísing
Verandi undirvísing: Tvørvísind, problemorienterað projektarbeiði, vísindasøga, samfelagsteori.
Eri í gongd við at byggja upp eina nýggja samfelagsvisindaliga bachelor, hetta innan “sosiala analysu og samfelagsplanlegging”. Eisini arbeiði eg við eini ætlan, at seta gongd á bachelor innan “virkisorganisering og leiðslu”.
Á norðurlendska pallinum arbeiði eg við eini ætlan um at fáa gongd á Ph.D-skúla í samfelagsvísind, hetta í samstarvi við universitet í Grønlandi, Íslandi, Noregi og Danmark.
Undirvísingarkompetansur: Innovasjón, entreprenørskapur, projektleiðsla, leiðsla, lokal og regional menning og planlegging, globalisering, generel sosiologi, økonomisk sosiologi, politisk økonomi.


text:
═ greinini verur stafest, at ein tara˙rdrßttur kann tßlma kollagenasu-aktivitetinum Ý laksi.
Kollagen er eitt protein, sum hevur sera stˇran třdning fyri beinagrindina, h˙ina og bindivevnain Ý menniskjakroppinum. Kollagenasu-ensymini eru ein nat˙rligur partur av kroppinum, men um kroppurin missir tamarhaldi ß kollagenasu-aktivitetinum, kunnu ensymini niurbrˇta kollagen og gera stˇran skaa ß bindivevnain Ý menniskjakroppinum. Av teirri ors°k eru kollagenasu-ensymini sett Ý samband vi nˇgvar ymiskar sj˙kur, har bindivevnaurin Ý menniskjakroppinum verur niurbrotin.
┴ sama hßtt kunnu kollagenasu-ensymini Ý fiski niurbrˇta bindivevnain Ý fiskaflaki. ═ nat˙rligum bindivevnai gera kollagenketur og arar langar mřlketur eitt netverk, sum heldur v°ddal°gunum Ý fiskaflakinum saman. Bert smßar broytingar Ý hesum netverki kunnu gera, at bindivevnaurin skrŠdnar, og hol kemur Ý flaki. Hetta verur nevnt ögapingö. Flak vi gaping er ein trupulleiki hjß laksaframleiarum, tÝ tß kann v°ran ikki seljast sum fyrstafloks.
═ greinini verur stafest, at ein tara˙rdrßttur sum nevnist fucoidan kann tßlma kollagenasu-aktivitetinum Ý laksi. Kollagenasu-aktiviteturin Ý laksanřranum er sera h°gur, og kanningar hava ßur vÝst, at neyvt samband er millum gaping og ov vßnaliga reinsing av b˙kholuni, tß fiskurin verur kruvdur. Granskarar hava eisini vÝst ß, at fucoidan kann tßlma °rum ensymum, sum til d°mis thrombin, sum kann aktivera kollagenasu-ensymini. TÝskil kann fucoidan bŠi tßlma kollagenasu-ensymunum beinleiis og ˇbeinleiis (umvegis thrombin).
Eftirspurningurin eftir laksi heldur ß at vaksa, samstundis sum ˙tboi av rßv°rum til at virka alifˇur burtur ˙r gerst altsamt minni. Fˇurframleiarar og vÝsundafˇlk hava vÝst tara stˇran ßhuga orsaka av, at tari m°guliga kann br˙kast Ý alifˇri. ═ hesum sambandi eru fleiri taraverkŠtlanir settar ß skinnarar bŠi Ý europeiskum og norurlendskum h°pi. ┴hugin fyri at ala tara er eisini vaksandi Ý F°royum, og fleiri f°royskar fyrit°kur eru settar ß stovn seinnu ßrini vi tÝ fyri eyga, at ala tara til matna og til fˇur.
VÝsindagreinin vÝsir ß, at tari, sum inniheldur fucoidan, kann m°guliga br˙kast Ý alifˇri fyri at tßlma kollagenasu-aktivitetinum Ý laksi og soleiis minka um n°gdina av gaping.
VerkŠtlanin er fÝggja av Granskingargrunninum, Statoil og Fiskaaling. Arbeii er gj°rt ß Fiskaaling, iNOVA og Frˇskaparsetur F°roya. Rith°vundarnir eru Jonhard Eysturskar, Sunnv°r Ý Kongsstovu, Daisy FŠr°, ┴sa Jacobsen og Hˇraldur Joensen.
ěll greinin kann lesast her: http://link.springer.com/article/10.1007/s10499-017-0157-7?wt_mc=Internal.Event.1.SEM.ArticleAuthorOnlineFirst


text:
Fyrst og fremst má eg siga hvussu stuttligt tað er at síggja áhugan fyri páskakøkuni í gjár!! WOW! Tað var eg slett ikki klár uppá. Stuttligt at merkja, at ein kann geva øðrum íblástur, tað ger meg sooo gleða!!
Dagarnir í París hava verið so ótrúliga góðir higartil. Altso her er nógv vakurt at síggja. Ikki bara turist støðini, men eisini bara at ganga runt í smáum gøtum. Fólk eru blíð og fitt, og maturin er fullur av smørið, (júst sum mær dámar tað best).
Alt hvat eg kann minnast havi eg elskað at tikið myndir. Babba hevur altíð haft stóran áhuga fyri myndatøku, og tí er tað bara ein natúrligt fyri meg, at eisini taka myndir. Eg var rættiliga ung, tá eg fekk mítt fyrsta myndatól, og áðrenn tað hevði eg altíð eingangs kamera við á legu osf.
Nú taka øll myndir! Alt skal lagrast, og tað er næstan torført at ímynda sær hvussu tað var áðrenn. Nøkur halda tað verða fjas, at skula hava eina mynd, sum prógv av hvar ein hevur verið. Men fyri meg er tað sera stuttligt at hyggja aftur á, (helst tí at mítt minni er út av lagið vánaligt). Tað er eisini møguliga ein partur av kreativitetinum hjá mær, tí ein mynd kann takast uppá óteljandi ymiskar mátar, so tað ræður um at finna vinkulin ein sjálvur dámar best. Hetta er stuttligt!
So her eru nakrar myndir av býnum, og eftirsum tað var skírishósdagur í gjár, so lat eg meg í hvítu sunnudagssokkarnir við flesum! Hahah.. snakka um minnir. Eg minnist at mamma plagdi at lata meg í sovornar sokkar tá eg var lítil, og eg føldi meg júst líka fína í teimum í gjár, sum fyri 23 árum síðani.
Sunnudagssokkarnir!
M&K
úr París


text:
Gjaldsavtalur fluttar úr Netbankanum yvir í Mínrokning
Gjaldsavtalur til virkir, sum nýta Mínrokning, eru nú fluttar úr Netbankanum yvir í Mínrokning. Hetta merkir, at gjaldsavtalurnar fyribils ikki longur eru at síggja í Netbankanum, tó at tær halda fram sum áður.
Talan er um gjaldsavtalur við hesi virkir:
- SEV
- FT samskifti
- Televarpið
- Effo
- Trygd
- Betri Trygging
- Akstovan
- TAKS
Mínrokning er ein gjaldsskipan, sum Elektron hevur ment í samstarvi við føroysku peningastovnarnar, og sum avgreiðir sjálvvirkandi gjaldingar av rokningum.
GEV GÆTUR: Tað er ikki neyðugt hjá kundanum at gera nakað fyri at fáa virknar gjaldsavtalur fluttar yvir í Mínrokning. Tað hendir sjálvvirkandi.
Allir kundar, sum antin hava Mínlykil ella NemID, hava atgongd til Mínrokning.
Les meira um skipanina á www.minrokning.fo


text:
–Vit sóu tað longu nú, ið hátíðarhaldið varð hildið, hvussu glaðir næmingarnir eru fyri hesa gávu. Í fleiri hugtakandi næmingaframførslum søgdu tey frá hesum. Tað sum serliga festi seg í hugan, var ein framførsla – ein dansileikur - frá eldru næmingunum.
Sløkkið ei seinasta ljósið - Boðskapurin skiltur!
Dan Klein --- 12.09.2011 - 12:48
Leygardagim varð nýggi skúlin á Argjahamri tikin alment í nýtslu.
Ein fantastiskur skúli, har hvør einasti næmingur heilt sikkurt kemur at trívast og mennast.
–Vit sóu tað longu nú, ið hátíðarhaldið varð hildið, hvussu glaðir næmingarnir eru fyri hesa gávu. Í fleiri hugtakandi næmingaframførslum søgdu tey frá hesum. Tað sum serliga festi seg í hugan, var ein framførsla – ein dansileikur - frá eldru næmingunum.
Í sera hjartanemandi framførslu, flutti ein næmingur í 8. flokki fram eina fantastiska góða røðu, sum eg havi skilt, at hon sjálv hevði skrivað.
“Sløkkið ikki seinasta ljósið” var heitið á røðuni og á leikinum. Súmbolikkurin við ljósinum sipaði til, at fólkaskúlin bæði má og skal menna kreativu førleikarnar hjá næmingunum. Og at tey stúra fyri, at tað er tað øvugta, sum er við at henda – orsakað av, at tað hevur verið neyðugt at lækka tímajáttanina til fólkaskúlan.
Vit skulu menna heil menniskju
Eg eri so sera samd við hesum gløgga næmingi og øllum floksfelagum hennara. Tann fólkaskúlin, sum vit skulu vera errin av í Føroyum, skal menna bæði fakligu og kreativu førleikarnar hjá næmingunum. Líka so væl sum allar lærugreinar eisini skulu menna næmingin málsliga – skulu allar lærugreinar menna næmingin kreativt og skapandi.
Gentan á Argjum vísti á, at menna vit bara fakligheitina, menna vit bara aðru helvtina av heilanum. Eri ikki so heilakøn – men tað skal vera okkara fremsta mál í fólkaskúlanum, at menna heil menniskju.
Nú tær nýggju námsætlanirnar eru settar í verk fyri fólkaskúlan, er tað umráðandi, at vit tryggja, at kreativu førleikarnir verða raðfestir í øllum lærigreinum.
Tað skal einki spariuppskot leggja fót fyri.
Takk fyri áminningina til næmingarnar á Argjum.
Helena Dam á Neystabø, landsstýriskvinna í mentamálum


text:
Enn eitt skeið í BK17, kapittul 1-322. mai 2018 Almenn tíðindi
Semingsuppskotið góðtikið19. mai 2018 Arbeiðsmarknaður
Eyðvør Berg nýggj forkvinna í Handilsvinnufelagnum14. mai 2018 Handilsvinna
Ráðstevna um ábyrgdarfulla ferðavinnu 14. mai 2018 Ferðavinna
DNB bjartskygdur um eftirspurningin eftir laksi komandi árini14. mai 2018 Havbúnaður
Heimleiðistiltak um ES-fyriskipanina um persónsdátuvernd14. mai 2018 Almenn tíðindi
Arbeiðarasáttmálarnir longdir í eina viku11. mai 2018 Arbeiðsmarknaður
Sáttmálarnir við arbeiðarafeløgini longdir8. mai 2018 Arbeiðsmarknaður
Handilsvinnan vitjar Glasir7. mai 2018 Handilsvinna
Ulla Joensen nýggj forkvinna í KT-felagnum7. mai 2018 KT- og Samskifti
Verkstova um H2020 umsókn7. mai 2018 Almenn tíðindi
Semja millum Føroya Arbeiðsgevarafelag og Flogskiparafelagið1. mai 2018 Arbeiðsmarknaður
Lættari at finna runt í norðurlendska regluverkinum30. apríl 2018 Almenn tíðindi
Nevndin í Ráðgevarafelagnum afturvald30. apríl 2018 Ráðgevaravinna
Tveir nýggir nevndarlimir í Handilsvinnufelagnum30. apríl 2018 Handilsvinna
Føroya Handverksmeistarafelag havt aðalfund30. apríl 2018 Handverk og ídnaður
Oljuvinnufelagið havt aðalfund30. apríl 2018 Oljuvinna
Heimsins størsta fiskavørumessa í Brussel hesa vikuna23. apríl 2018 Fiskivinna
Bústaðarpolitikkur peikar í allar ættir23. apríl 2018 Áskoðan
8. fl. í Klaksvík lærdi um handverksútbúgvingar23. apríl 2018 Handverk og ídnaður
Aðalfundur í Ferðavinnufelagnum23. apríl 2018 Almenn tíðindi
Føroya Prentsmiðjufelag havt aðalfund23. apríl 2018 Almenn tíðindi
Sáttmálin fyri flogskiparar longdur17. apríl 2018 Arbeiðsmarknaður
Semingsroyndin endað úrslitaleys17. apríl 2018 Arbeiðsmarknaður
Føroyar vertur fyri arktiskari ráðstevnu 16. apríl 2018 Almenn tíðindi
Lena L. Mohr forkvinna í felagnum Samskifti16. apríl 2018 KT- og Samskifti
Handverkarar greiða frá sínum yrki í Klaksvík9. apríl 2018 Handverk og ídnaður
Rokningaportalur er nú tøkur á heimasíðuni hjá Gjaldstovuni9. apríl 2018 Almenn tíðindi
Tað almenna má seta greiðari krøv til síni partafeløg26. mars 2018 Áskoðan
13 handverkarar fingið tornkranaprógv26. mars 2018 Handverk og ídnaður
44 afrikansk lond undirskrivað avtalu um sínamillum fríhandilsøki26. mars 2018 Almenn tíðindi
Sáttmálasamráðingarnar byrjaðar19. mars 2018 Arbeiðsmarknaður
Ferðavinnustevnan av á hesum sinni19. mars 2018 Ferðavinna
Yvirlit yvir flaggstatir, og hvussu teir klára seg19. mars 2018 Shipping
Aðalfundur í Havnar Handverksmeistarafelag19. mars 2018 Almenn tíðindi
Fiskimannafelagið trýstir skip úr FAS16. mars 2018 Shipping
Skráin til Ferðavinnustevnuna12. mars 2018 Ferðavinna
Yrkisútbúgvingar til fólkaskúlan12. mars 2018 Handverk og ídnaður
Framløgurnar frá aliráðstevnuni tøkar12. mars 2018 Havbúnaður
Væleydnað Aliráðstevna5. mars 2018 Havbúnaður
Skrásetingargjøld á bilum eru órímuliga høg5. mars 2018 Almenn tíðindi
Ferðavinnustevnan verður á Hotel Føroyum5. mars 2018 Ferðavinna
Væleydnað handilsferð í Turkalandi5. mars 2018 Almenn tíðindi
Seinasta freist at melda til Aliráðstevnuna26. februar 2018 Havbúnaður
Tornkranaskeið í Føroyum26. februar 2018 Handverk og ídnaður
Heiðursbrøv í ferðavinnuni26. februar 2018 Ferðavinna
Føroyskar fyritøkur á handilsferð í Turkalandi26. februar 2018 Almenn tíðindi
Skráin til Aliráðstevnuna 201819. februar 2018 Havbúnaður
Handilsvinnuráðstevnan 2018 er av19. februar 2018 Handilsvinna
Komandi ferðaleiðarar fingið innlit í vinnulig viðurskifti19. februar 2018 Almenn tíðindi


text:
Danjal av Rana 09.02.2018 (16:00)
Áki fekk nýggjan sáttmála
Áki Egilsnes hevur longt sáttmálan við KA í tvey ár afturat, boðar felagið frá á heimasíðu síni.
Felagið sigur, at hann hevur spælt væl í vetur, hóast hann hevur verið darvaður nakað av skaðum.
- Hann er bara 22 ára gamal og hevur tí framtíðina fyri sær, skrivar felagið.
- Tað hevur gingið væl hjá mær og liðnum, og eg havi fingið fulla spælitíð. Eg trívist bara heilt væl her í KA og haldi, at eg kann menna meg nógv her, sigur føroyski landsliðsspælarin við in.fo.
Tað var í summar, at Áki Egilsnes skifti úr VÍF til KA í Íslandi, sum í løtuni liggur á øðrum plássi í næstbestu íslendsku deildini.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Bókasavn
Á Føroyamálsdeildini er bókasavn, sum lesandi og starvsfólk kunnu brúka.
Bókasavnið á Føroyamálsdeildini er eitt stovnsbókasavn uttan alment útlán.
Á bókasavninum er lesistova og tíðarritasavn. Í 1994 var samstarvsavtala gjørd millum Føroya Fróðskaparsetur og Føroya Landsbókasavn. Samstarvið inniber at bókavørðurin á Føroyamálsdeildini er fakliga knýttur at Landsbókasavninum.
Bókavørðurin hevur fakligu røktina av bókasavninum um hendi. Hetta fevnir millum annað um vegleiðing, skráseting og bókakeyp.
Bókavørður er Herluf Hansen, sum er at hitta mikudag og hósdag kl. 09-14.


text:
Fk-cup verður stuðla
av Føroya Keypsamtøku.
105 lið hava boða frá luttøku
Vit ynskja
øllum eina góða flogbóltskapping
Spælt verður
í ymisku deildunum
soleiðis:
Gundadalshøllin:
G/D16 verða biðjin um at verða klár um 12 tíðina, í
fall KU/MU verða liðug fyrr enn ætla.
Hoyvíkshøllin
Badmintonhøllin
Kl. 8.30 5 banar G12 4 bólkar D12 1 bólkur
kl. 12.00 5 banar G12 2 banar D12 3 banar, 2 bólkar
G/D 7-9 spæla 2 sett hvørt 6 minuttir, t.v.s. 12 minuttir
pr. dyst. G/D 10 spæla tvey sett upp til 15
G/D 12, 16 og KVU spæla best av 3 settum, fyrstu
2 settini uppí 21, 3. sett uppí 15
Fk-cup 2014 yngri-2.pdf
Til kalendaran omanfyri skal viðmerkjast, at tað er skráin, sum liggur hjá FBF, sum er galdandi. Tað kunnu koma broytingar, og tað kann henda, at vit ikki fáa dagført alt beinanvegin alla tíðina.


text:
Døgg og Finnur fara at spæla á Torginum
Um slakar tríggjar vikur verður Summar Festivalurin hildin í Klaksvík, og tveir sangarar, sum nú eru komnir á skránna, eru Døgg Nónsgjógv og Finnur Koba.
18 ára gamla Døgg Nónsgjógv gav í 2013 tveir sangir út umvegis iTunes, og tað vóru tvey plettskot. Sangirnir ”Tú tók mína hond” og ”Tú ert hjá mær” vóru sera nógv spældir á útvarpsrásunum, og ikki minst ”Tú tók mína hond” hevur verið eitt veruligt hitt í Føroyum. Sangurin varð eisini kostin Ársins sangur á Faroe Music Awards fyrr í ár. Døgg hevur havt ymsar framførslur, síðani hon fyri einum góðum ári síðani kom inn á føroyska tónleikapallin, og hon hevur eisini á palli víst, at hon er evnarík. Nú er stundin komin, at Døgg vitjar á landsins størsta tónleikatiltaki.
Finnur Koba er sangari í bólkinum Páll Finnur Páll, men hann framførir nógv sum solistur. Finnur hevur eina góða og eyðkenda rødd, sum kann syngja alt frá inniligum kærleikssangum til meira argandi vísur. Á Summar Festivalinum fer Finnur Koba at syngja sangir, sum hann hevur skrivað ella framført gjøgnum árini. Og tað verður ein løta, har áhoyrararnir uttan iva fáa høvi at syngja við – og næstan ikki kunnu lata verða við tí.
Bæði Døgg Nónsgjógv og Finnur Koba hava – hvør í sínum lagi – framførslur á Torginum á Summar Festivalinum.


text:
Soleiðis fært tú vikuskiftispass fyri lægsta prísin
Nú forsølan til Summar Festivalin byrjar, verða fyrstu vikuskiftispassini seld fyri serligan prís – men nøgdin er avmarkað!
Eftir at Summar Festivalurin hevur kunngjørt høvuðsnavnið til festivalin næsta ár, byrjar forsølan av atgongumerkjum til festivalin.
Fyrstu atgongumerkini verða seld fyri 750 krónur, men nøgdin er avmarkað. Bert 1500 vikuskiftispass verða seld fyri hendan prís, so tað ræður um at skunda sær fyri at tryggja sær bíligastu atgongumerkini.
Vikuskiftispass kunnu keypast umvegis heimasíðuna sf.fo og í Telebúðum.


text:
Eyð hin Djúphugaða (834–900) (hevur ymisk nøvn í ymsu útgávunum – VUH nevnir hana Eyður hin Findarríka) er ættmóðir Gøtuskeggja, tí hon á veg til Íslands, bar við land í Føroyum og gifti burtur ommudóttrina Óluvu, dóttur Torsteins Reyða, har. Eingi ættarbond verða lýst.
Í Laksdøla søgu eru hennara ættarliðir lýstir, og har fáa vit at vita, at hon var dóttir Ketil Flatnev, og verður hon lýst sum satt konubrot. Søgan nevnir, at hon lat í loyndum byggja knørr uppi í einum skógi fyri at sleppa sær burtur úr ófriðarliga Skotlandi til Íslands, og eingin maður veit at siga um nakað konufólk, sum hevur megnað at sleppa úr so nógvum ófriði við so stórum fylgi og so miklum fæ (Laksdøla søga 1965:8).


text:
Ljósið fagur spælir, við títt vakra hár,
mín hjartans góða og kæra,
í fimm og tjúgu ár.
Enn í tínum eygum, sæst eyma skálka bros,
sum fyrstu ferð vit vóru saman
hjarta mítt tú fekk á gos.
Takk mín kæri skattur, tú ert alt hjá mær,
enn lukkuligur sum dagin,
tá ið tú gav títt svar.
Lyftið um liva, saman til seinasta dag,
Í sorg og gleði, kærleiksmegi
hjálpa skal okkum til tað.
Minnini tey kæru, goymi eg so væl,
um kærleiks leskandi løtur.
Ger strevið til eitt spæl.
Hesin stilli valsur, eina okkara er.
Tú sum brúður, eg sum brúðgom,
dansa nú enn eina ferð.


text:
Á temafundinum í Norðurlandahúsinum 28. januar 2010 um landbúnað, sum varð fyriskipaður av MBM og Bóndafelagnum, varð framtíðin hjá landbúnaðinum umrødd. Nógv áhugavert kom fram á degnum eitt nú framtíðina hjá Búnaðarstovuni og ikki minst um festikontoskipanina. Lógaruppskot er snikkað til og skuldi út til hoyringar hjá avvarðandi pørtum
N˙ er verur ta skjˇtt hßlvt ßr sÝani og vŠntandi verur okkurt at spyrjast burtur˙r hoyringini. Enn er einki komi ˙t um ˙rsliti av hoyringini og hvat m°guliga skal broytast Ý lˇgaruppskotinum.
Heimabeiti skrivai eftir temadagin 28. januar 2010 soleiis:
Jacob Vestergaard, landsstřrismaur, i varar av nˇgv st°rsta partinum av landb˙nainum, upplřsti ß fundinum, at Štlanin er, at 1/10 partur ßrliga skal fara av festikontoini til ein felagsfestikonto. Allir festarar kunnu sÝani s°kja um pening ˙r felagsfestikontonini eftir eini ßvÝsari skipan.
Ta verur hildi rŠtt, at fara so lÝandi inn Ý hesa skipan og serliga ansa eftir, at skipanin kemur at virka n°ktandi og festarar eisini fßa stundir til at arbeia undir nřggju skipanini.
Ta liggur Ý Štlanini, at festari kann fßa endurgjald fyri innt°kumiss, umframt at kunna fÝggja ymiskar royndarŠtlanir.
Landsstřrismaurin legi ßherslu ß ein framtÝar burardyggan landb˙na. Vi atliti til royndirnar hjß B˙naarstovuni, so er eysŠ, at stˇrur t°rvur er ß strßfˇri til serliga mjˇlkineyt. Felagsfestikontoskipanin skal tÝ vera ein partur av stulinum at fara undir at meiri verur velt og herundir at gera brunnar og k°star.
Uppskoti, sum Fiskimßlarßi hevur tilevna Ý samra vi B˙naarstovuna, B˙naargrunnin og onnur, verur sent til hoyringar hjß vikomandi p°rtum innan landb˙na.
Tß hoyringsfreistin er farin, vera m°guligar vimerkingar tiknar vi Ý tilevning av einum uppskoti til eina felagsfestikontoskipan.
Vˇnandi koma konstruktivar vimerkingar til Štlau broytingar, so vit fßa eina so gˇa og vŠlvirkandi skipan ß °kinum til frama fyri menning av f°royskum landb˙na.
Jacob Vestergaard, landsstřrismaur Ý fiskivinnumßlum er eisini landsstřrismaur Ý landb˙naarmßlum (mynd: heimabeiti)


text:
Grøn øki
Grøn øki og býarfríðkan
Býargartnarin umsitur kommunalu blómugarðarnar og hevur ábyrgdina av býarfríðkan í Klaksvík. Millum grønu økini teljast eitt nú viðarlundirnar úti í Grøv og í Mikladali, umframt Vágsbøur, Akursmørk og gamli kirkjugarðurin í Vágstúni.
Harumframt varðar býargartnarin av standmyndum, minnisvarðum og minnismerkjum í kommununi.
Brúka grønu økini
Kærleiksgøtan og gamli vegur út í Grøv teljast millum vælumtóktu gongutúrarnar í Klaksvík, og harumframt eru nógvar vakrar leiðir verdar at vitja í býnum og bygdunum í kommununi.
Á bygdaskeltunum, sum Visit Norðoy hevur sett upp í øllum Norðoyggjum í samstarvi við kommunurnar, fæst meira at vita um vakrar leiðir í Klaksvíkar kommunu. Harumframt finnur tú eisini kunning um gongutúrar í fjøllunum á heimasíðuni hiking.fo.
Á kortinum yvir viðarlundina úti í Grøv síggjast eisini onnur grøn fríøki, eitt nú hundaøkið, har hundar kunnu vera uttan band.


text:
Allan: Vit vildu vinna
ítróttur04-02-2018 - 20:38 - Jóanis Albert Nielsen
Í Kollafirði tók KÍF í dag móti StÍF, sum einki hevði at spæla fyri, meðan KÍF hevði ein møguleika at spæla seg víðari í steypakappingini, men tað sást ikki á vøllinum at soleiðis var. StÍF vann dystin 33-30, og eftir dystin fingu vit orð á Allan Norðberg hjá StÍF.
Tit høvdu ongan møguleika at spæla tykkum víðari, hvussu setti spælarin tykkum upp?
- Vit hava verið so tætt við nú í fleiri dystir, og tá ið tú spælir hondbólt so tímur tú best at vinna. At vinna er endamálið tá ið tú gert ítrótt.
Hvussu upplivdi tú dystin?
- Vit koma væl frá byrjan, og halda allatíð eini 2-3 máls leiðslu. Í seinna hálvleiki byrjaði KÍF at dekka longri frammi á vøllinum, og tá bleiv tað rótut, og vit gera nógvar feilir móti endanum, tað blívur óneyðuga tætt.
Tit vóru 7 mál á odda, men so fekk KÍF minkað tað niður í 1, hvat var tað sum hendi har?
- Tað eru hesir teknisku feilirnir, og tá ið tú gert nógvar av teimum, kann ganga skjótt hinvegin. KÍF legði nógv fyri at sleppa í kontra. Tá ið vit so klára at halda tætt nakrar løtur fáa vit mál í hinum endaum, og komu aftur nøkur mál á odda, segði Allan við jn.fo beint eftir dystin.


text:
Oddur nýggjur ungdómsvenjari
Ungdómsdeildin verður uppraðfest og tað merkir, at ein fulltíðar ungdómsvenjari nú verður settur í KÍ fyri komandi árini
Oddur Olsen hevur gjørt ein trý-ára sáttmála sum fulltíðar ungdómsvenjari hjá KÍ. Tað eru nøkur ár síðani, at KÍ hevur havt ein fulltíðar ungdómsvenjara. Oddur skal standa á odda fyri ungdómsfótbóltinum í KÍ. Oddur hevur fyrr í ár fingið UEFA A-prógv og stóð í ár á odda fyri næstbesta liðnum hjá KÍ, sum vann bronsu og sum ongantíð áður hevur fingið so nógv stig. Hetta merkir, at KÍ skal hava nýggjan venjara til næstbesta liðið næsta ár.
Á myndini síggja vit Tummas Lervig, formann í KÍ, Oddur Olsen, ungdómsvenjara og Margit G. Joensen, ábyrgdarfólk fyri ungdómsfótbólt í KÍ


text:
Føst arbeiðspláss
Reglurnar um innrætting av føstum arbeiðsplássum eru ásettar í kunngerð um innrætting av føstum arbeiðspássum.
Í stuttum eru yvirskipað reglurnar um innrætting av føstum arbeiðsplássum soleiðis:
Nýinnrætting ella stór umbygging
Nýinnrætting ella stór umbygging av arbeiðsplássum skal raðfestast og fremjast við atliti at trygd og heilsu, soleiðis at:
- arbeiðsgongdin verður fulltrygg, herímillum, at fullgóð viðurskifti eru viðvíkjandi flutningi og goymslu við tøkniligum hjálpartólum í so stóran mun, sum til ber
- møguligir vandar og ampar frá arbeiðsgongdum, m.a. dust ella onnur luftdálking, geisling, ovurstór hita /kuldastig, larmur, ringur deymur v.m., kunnu avmarkast í størst møguligan mun og tað slepst undan óneyðugari ávirkan
- bygningar, lendi, ravmagnsútbúnaður v.m. kunnu brúkast, vaskast, viðlíkahaldast og eftirkannast á ein fulltryggan hátt av teimum, sum gera arbeiðið, og øðrum á staðum
- brúkt verður bygningskonstruktión og tilfar, sum gevur eina fullgóða bjálving móti fukti, hita og kulda, umframt at ljóð-, innilufts- og ljósviðurskifti eru nóg góð
- ikki verður brúkt byggitilfar, sum gevur frá sær damp ella dust við heilsuskaðiligari ella nervandi styrki, ella sum kann føra til nervandi ella vandamiklar mongdir av støðuravmagni (statist elektrisitet)
- har, sum arbeiðið kann hava nógv dustrok ella heilsuskaðiliga dálking við sær, skulu ikki brúkast bygningskonstruktiónir ella tilfar, ið savnar dálkingina, ella sum er torført at vaska
Ætlanir um nýbygging ella umfatandi innrætting ella broyting av bygningum, hølum og tøkniligum anleggum og útbúnaði v.m. skulu ummælast av Arbeiðs- og brunaeftirlitinum, áðrenn innrætting ella broyting verður gjørd. Tað sama er galdandi, tá ið bygningar, hølir, øki v.m. skulu útleigast til vinnuligt endamál.
Arbeiðsstað
Arbeiðsstaðið hjá tí einstaka skal vera rúmligt og hóskandi innrættað, soleiðis at neyðugur útbúnaður, hjálpartól og tilfar kunnu standa væl fyri sínámillum og soleiðis at allar funktiónir, sum hava samband við arbeiðið, kunnu útinnast við fulltryggum arbeiðsrørslum og -støðum.
Har sum arbeiðið uttan trupulleika kann gerast sitandi, skal hóskandi pláss vera til tað. Har sum arbeitt verður standandi ella gangandi, skulu, um møguligt, vera setur til at sita á, tá ið steðgur er í arbeiðinum.
Kravd verður fulltrygg atgongd til og rýmingarmøguleiki frá arbeiðsstaðnum.
Arbeiðsstaðið skal vera støðað og innrættað soleiðis, at starvsfólk ikki óneyðugt verða ávirkað av evnum og tilfari, geisling, ovurstórum hita-/kuldastigum, ringum deymi, larmi ella ristingum v.m. frá arbeiðsgongdum ella -staði hjá øðrum.
Har sum vandi er fyri dálking av tilfari við smittuvanda, ella av tilfari, sum við atliti at trygd og heilsu er týdningamikið at fáa burtur av húðini ella forða spjaðing av, skulu - nærindis arbeiðsstaðnum - vera hóskandi og nóg nógv hjálpartól, so sum eygnaskolifløska, neyðbrúsa og serlig reinsievnir.
Útbúnaður
Á arbeiðsstaðnum skal hóskandi útbúnaður vera, soleiðis at arbeiðið kann útinnast á ein fulltryggan hátt.
Stólar, arbeiðsborð og líknandi, sum verða brúkt til skiftandi arbeiðsuppgávur og av skiftandi starvsfólkum, skulu um neyðugt kunnu stillast.
Útbúnaður skal verða gjørdur av tilfari, sum ikki hevur heilsuvanda við sær. Tilevning og tilfar skulu vera av slíkum slag, ið kann reingerast á fulldyggan hátt hvat viðvíkur teirri dálking, tey verða útsett fyri.
Hitalag v.m.
Í arbeiðstíðini skal hitin í arbeiðsrúminum lagast eftir arbeiðinum við atliti at arbeiðshættum og tí likamliga virkseminum, sum starvsfólkið arbeiðir undir. Hitalagið í arbeiðsrúminum skal vera uttan nervandi hitamunir.
Luftnýggjan
Hvørt arbeiðsrúm skal hava nóg nógva tilførslu av frískari luft uttan nervandi gjóstur.
Mekanisk luftnýggjan, sum gevur nóg nógva fríska luft við hóskandi hita og vætu, skal setast upp, um natúrlig luftnýggjan gjøgnum vindeygu, hurðar og annað ikki er nøktandi.
Har sum luftevnir, dust ella tílíkt, ið eru vandamikil fyri heilsuna, ella sum skapa vanda fyri eksplosjón, roykur, smáverur, aerosoler, ringur roykur ella onnur nervandi luftdálking kann taka seg upp, skal mekanisk útsúgving setast upp, sum, í tann mun til ber, flytur burtur dálkingina frá staðnum, har hendan tekur seg upp. Samstundis skal frísk luft við hóskandi hita tilførast.
Har dálkingin ikki á munagóðan hátt kann førast burtur á staðnum, har hon tekur seg upp, skal arbeiðsgongdin flytast til eitt serstakt rúm, kabinu ella tílíkt við hóskandi mekaniskari ventilatión, har einki annað arbeiðið verður gjørt.
Vælferðafyriskipanir
Á arbeiðsplássinum skulu niðanfyri nevndu hentleikar vera til taks fyri alt starvsfólkið:
- toilett
- matstova, tá ið matarsteðgir eru í arbeiðstíðini
- vask
- klædnaskáp ella klædnarúm, um klæði skulu skiftast
- telefonautomat, um starvsfólkið ikki á annan hátt hevur atgongd til at brúka telefon
Nærri útgreinað krøv finnast undir reglum og vegleiðingum


text:
Orð: Eir í Ólavsstovu
Lag: Ingun Simonsen
Á um eg kundi málað eina planet so reyða,
at eg opnaði blinda eygað.
So skuldi eg málað eina so góða mynd,
at órættvísi bleiv gjørt til synd.
Á hevði eg kunnað skríggjað so hart, at øll tað hoyra,
sjálvt tað dula oyrað, tá skuldi eg sungið ein sang,
ið øll elska og kenna,
so fólk fóru at dansa og flenna.
Á um eg kundi skrivað so væl,
at eg vakti fólk í hópatal.
So skuldi eg sagt teim’,
hvat lívið er vert,
og hvussu nógv skeivt tú gert.
Á hevði eg kunnað málað eina so góða mynd,
at eg opnaði eygu blind.
Tá skuldi eg meiggjað húsaveggin út við lívum
og tárum frá teimum, ið fullu í krígnum.
Á hevði eg bert kunnað sungið ein so yndisligan sang,
at eg loysti alheimsins trælaband,
tá skuldi eg sungið um kærleik’ yvir dalar og fjøll,
so leingi at kærleikin kom til øll.


text:
ROSE – The Relevance of Science Education – ein altjóða verkætlan við luttakarum úr uml. 40 OECD londum. Verkætlanin leggur dent á hugburð til náttúruvísindaligu fakini. Nakrir serføroyskir spurningar eru eisini.
Undirvísing og læring í føroyska fólkaskúlanum. Granskingarverkætlan, sum serliga hyggur at hugburðinum til læring næminganna. M.a. verður kannað, hvussu næmingatillagaða/sundurbýtta læringin eydnast í skúlunum. Høvuðsspurningarnir eru: Hvørja áskoðam hava lærara og næmingar mótvegis læring næminganna og hvørjar læringshættir halda tey, hóska best til skúlan í dag? Hvussu samsvara hesar áskoðanir við almenna politikkinum viðvíkjandi undirvísing og læring? (síðan 2012)
Seyðabit, vøkstur og arbuskul sopprót
Lidnar verkætlanir
Ávirkanin av hitabroytingum á samværið hjá arbuskul soppum.
Tungmetall og PCB í arbuskul soppum
Hundalond í plantasjunum í Tórshavn
Ávirkanin av drening á plantur, soppar, skordýr og tøðevni í moldini.


text:
Onkuntíð rakar ein sending Kringvarpsskránna við serligari kraft, eini tílíkari kraft, sum eingin veðurmaður kundi vita um, og enn minni siga frá um í nakrari forsøgn. Henda kraft er sett saman av sjáldsamum innliti, sum ikki bara er fakligt, men eisini livandi, og hartil borið av einum tíðaranda, sum letur upp fyri anarkistiskum Pippi stíli, har einki er heilagt, uttan hyggjarin. Alt er gjørt honum til heiðurs og hann, hyggjarin, er einasta orsøkin til at hesi fólk eru savnað at siga frá. Alt er gjørt við hyggjaranum fyri eyga, hyggjarin er alla tíðina har, beint framman fyri pallkantinum.
Hesa fatan fekk eg eftir at hava sæð Spískamarið í Kringvarpinum. Frá fyrsta setningi og fyrstu mynd er tað brúkarin - hin tvørligi public service kundin, hann, ið rindar alt gildið - sum er í fokus og setur karmin um øll ørindi hjá vertinum og teimum, sum ganga honum til handa.
Hetta er ikki nakað abstrakt snikk snakk um okkurt, sum eingin sær. Nei, longu í byrjanini síggja vit, hvør situr við rattið í Kringvarpsbilinum, sum er fangaður í einum livandi Kringvarpskamera, miðvíst í fokus og altíð avtalað við vertin eftir handritinum hjá framleiðaranum. Eitt søguligt frábrot troðkar seg framat við svørt hvítum myndum og jarðfrøðingurin, sum svarar bæði ja og nei, gerst kanska ein karikaturur, sum tó verður forvitnisligur, eins og persónarnir í leikandi søgunum hjá Ole Lund Kirkegaard. Men tempo fellir í skjóta frásagnarstílinum, eisini tá bóndin fer at greiða frá. Tilsamans verður tað nakað drúgt og tey hava bæði trupult við at halda fokus í frásøgnini í hesum skjóta og ótolna stílinum, sum verturin tykist leggja upp til. Kom til evnið, kokkurin! Og tá tað hendir, so dugir kokkurin framúr væl at siga frá um smakk. So væl at onkur bending og okkurt orð, sum kemur skeivt fyri, ger als ongan mun. Hetta er frásagnargleði og gleði um mat, ein javnt smittandi matgleði. Og so leypa vit til Kristian Blak í Havn, sum dregur fram eina plátu við Kræklingum úti á Reyni. Aftur ein góður anarkistiskur vinkul, sum livir sítt egna sannførandi lív. Meðan Norrøna leggur at fer kokkurin at krydda summarsnaps á Tinganes. Aftur ein so anarkistisk scena at eg eri málleysur. Hetta er so hugtakandi, at nú er loyvt at siga alt. Eisini at ofra snaps til einglarnar undir vindeyganum hjá løgmanni. Tað var neyvan gamalt. So er aftur klipp til Saksunar, har kokkurin er úti á Lónni og finnur eitt rekatræ, sum hann høggur til pinnabrenni og koyrir í ítróttartaskuna, sum rúmar øllum konseptinum, eisini “sjógv av Lógv”. Taskan er aftur ein ítøkilig sjónvarpsgerð og -hugsan, sum bara riggar og sigur tað, ið sigast skal beint á staðnum. Og tá liðugt er, taka vit taskuna upp á økslina og ganga víðari afturvið einum fantastiskum myndaarbeiði. Men enn er ikki liðugt. Nú fer kokkurin í kavaradrakt eftir kræklingi, og aftur við tónunum frá Stórhvalagildinum fylgir kamera við, oman og undir vatnskorpuni, samstundis sum vit fáa týdningarmikil lívfrøðilig og eisini vinnulig viðurskifti at vita. So verður bálið kynt millum steinar úti í Saksun, ein grúgva við koli og sprekum av rekanum av Lónni. Alt kemur til høldar, sum vertur sigur í skiftandi ljósi og veðri, sum ger upptøkuna trupla, umaftur og umaftur, so sum filmsupptøkur altíð eru í Føroyum. Gutti er framúr leikari sum kokkur og skemtari við smittandi láturi. Framúr livandi og nærverandi, faktiskt á so høgum støði, at her er einki at finnast at. Sjálvt ikki upplýsingin um at eina kryddið var úr havanum hjá mammu. Her verða allir knagar brúktir at hanga ymsu lutirnar og søgurnar á. Frálíkt. Her er eingin tilvild, sum ikki gevur meining, hyggjarans vegna, í allari heildini. Alt gongur út í eini livandi søgu, sum er ein stórur pottur, ið surrar væl í hondunum hjá kokkinum Gutta, framleiðaranum Pæturi og myndamanninum Jónfinni, úti í náttúruni, sjálvsagt og líkatil. Men aldri uttan teir góðu smálutir og tey krydd, sum skapa góðu søguna, ið elvur til smittandi sjónvarp. Hóast rátt og natúrligt, var hetta well done. Bravissimo!


text:
Orð: Absalon Absalonsen
Lag: Gunrið Simonsen
1. Eg vil Harran og Frelsaran minnast,
honum bera fram lov, prís og tøkk.
Eg í hansara flokki kann finnast,
tí hans markleysa náði meg røkk.
Alla æru, alt prís, allan heiður
fái hann, sum av Himlinum steig,
alla tøkkina eina hann eigur,
hann á krossinum fyri meg leið.
2. Áh, tann signaða vissa og gleði,
tá ið Andi hans kom í mítt bróst.
Fyri trúnni veik myrkursins megi,
og mítt syndtyngda sinn gjørdist ljóst.
Áh, tann fullkomni friður, eg kendi,
áh, tann hvíld, ið har fall á mítt sinn,
tá ið troyttur við krossin eg lendi,
kom sum bátur um brimgarðin inn.
3. Nú ið árini mong eru liðin,
kann við gleði eg vitna tað her.
Einki órógva kann henda friðin,
sum á blóðið trygt grundaður er.
Sjálvt um ódnir um lívsfarið bróta,
tá ið havið er uppøst og vilt,
skal eg óskaddur omaná flóta,
tí í hjartanum inni er stilt.
4. Best av øllum so gott er at vita,
at nú ber meg hin meinslaða hond.
Tá mín sál skal í dýrdina flyta,
fána burtur øll deyðskuggans lond,
tá eg skoði Jerúsalem nýggja –
lendi tryggur í Himmalsins havn –
skal eg Jesus á strondini síggja.
Æra veri hans heilaga navn.


text:
Umboðsmaðurin hevur viðgjørt eina klagu um kæruviðgerðina hjá Heilsu- og innlendismálaráðnum í samband við eitt mál um, at Umhvørvisstovan hevði givið loyvi til at leggja aliringar út fyri Víkar í Vágum, uttan at nøkur umhvørvisgóðkenning varð lýst alment.
Undir kæruviðgerðini lýsti Umhvørvisstovan umhvørvisgóðkenningina.
Klagarin fekk onga móttøkuváttan fyri kæruna, og hóast klagarin rykti eftir svari, og ráðið lovaði at seta seg í samband við klagaran, fekk klagarin ikki svar uppá kæruna, fyrr enn hann hevði klagað Heilsu- og innlendismálaráðið til umboðsmannin.
Umboðsmaðurin gav Heilsu- og innlendismálaráðnum eina átalu fyri handfaringina av málinum ( LUM 18/00020)


text:
Jógvan Hugo Gardar
07.12.2013 - 12:39
Hann var ein stoltleiki hjá føroysku trolaravinnuni. Trolarin frá 1969 og sum bar navnið "Vesturvón" tey árini hann var undir føroyskum flaggi var grundarsteinurin undir reiðarínum sum gjørdist ein berandi fyritøka í Sørvági.
Í dag er hann jakstraður av Interpol fyri at hava fiskað ólógliga í áravís.
Fyrr var gamli "Vesturvón" ein stoltur trolari sum fiskaði í Barentshavinum, men nú er hann ein jakstraður bandittur á teimum stóru høvunum. Í áravís hevur verið roynt at steðga ránsvinnuni hjá hesum trolaranum, sum hevur skift navn og flagg fleiri ferðir síðani 1998.
Ólógligur fiskiskapur í Suðuríshavinum
Síðani 2006 hevur hann staðið á sokallaða IUU-listanum hjá økisfelagsskapinum CCAMLR, ið millum annað hevur ábyrgdina av at samskipa fiskivunnuna í einum risa altjóða øki.
Tað eru nógv ár síðani hann er sæddur í Barentshavinum. Í áravís hevur hann fiskað ólógliga í Suðuríshavinum. Havøkið er risastórt og eftirlitið er trupult í hesum økinum. Men seinnu árini hava tey londini sum hava rættindir í hesum økinum gjørt meir við at steðga ránsvinnuni.
Noreg hevur í ár valt at ganga á odda í arbeiðnum móti ránsvinnuni. Arbeiði at steðga ólógligu fiskivinnuni í Norðurhøvum, tað er norðari parturin av Atlantarahavinum og norður og eystur gjøgnum Barentshavið, hetta arbeiði er eydnast, og flaggleysu bandittarnir eru ikki á hesi leiðini longur.
Ólóglig veiða fyrikemur, men ikki so umfatandi sum tað var fyri nøkrum fáum árum síðani. Arbeiði at steðga hesi ólógligu veiðuni bleiv millum annað samskipað gjøgnum økisfelagsskapin NEAFC, har Kjartan Hoydal sat sum dagligur leiðari. Nú halda norðmenn at tíðin er komin at fara eftir bandittunum í Suðuríshavinum.
Eftirlýstur í 190 londum
Hósdagin gav norska stjórnin Interpol boð um at eftirlýsa "Thunder", ið er tað navnið trolarin eftir øllum at døma kallast í dag. Interpol hevur sent eftirlýsingina út til øll 190 limalondini.
Norski fiskimálaráðharrin, Elisabeth Aspaker, sigur í hesum sambandinum at trolarin fremur umfatandi ránsveiðu eftir fiski í Suðuríshavinum, og hon vil hava steðga hesum skjótast til ber. Royndirnar at steðga trolaranum við vanligum eftirliti ber ikki á mál, tí verður Interpol tikið við í leitingini.
Trolarin er millum annað undir mistanka fyri at hava fiska patagonskan tannfisk ólógliga í fleiri ár. Hesin serligi fiskurin, ið er at finna í Suðuríshavinum, er ein hóttur stovnur. Fiskurin veksur spakuliga, og veiðan eftir honum má vera varislig fyri ikki at oyðileggja stovnin. Hetta leggja havsins bandittar einki í, og fiska hendan fiskin tí keyparar geva nógv fyri hann.
Eitt putlispæl at fylgja í kjalarvørrinum
Gamli "Vesturvón" er bygdur á skipasmiðjuni í Ulsteinvik í Noregi í 1969. Hann fór úr føroyska flotanum í 1986, tá trolarin bleiv seldur til Onglands. Hann silgdi undir bretskum flaggi til 1998.
Men síðani gerast eigaraviðurskiftini meir ógreið, og seinastu árini hevur hann skift navn, eigara og flagg skjótari enn møguligt er at fylgja við sjálvt hjá royndum eftirlitisserfrøðingum.
Søgan hjá "Vesturvón" er løtt at fylgja frá 1969 til 1998, men so kemur skjótt fløkja í, og tað gerst bara truplari og truplari at rekja hendan fløkjustampin av eigarum.
Nøvn á trolaranum:
1969 – Vesturvón, Føroyar
Januar 1986 – Arctic Ranger - Stórabretland
Oktober 1998 - Rubin - St. Vincent
Januar 2002 - Rubin - Seychellurnar
Mai 2003 - Typhoon I, Belize
Januar 2004 - Typhoon I, Togo
Apríl 2010 - Typhoon I, strikaður í skipaskrásetingini í Togo
Juli 2012 - Wuhan No. 4, Mongolia
August 2012 - Thunder, ókent flaggland
August 2012 - Kuko, ókent flaggland
Oktober 2012 - Thunder, Nigeria
Oktober 2012 - Wuhan N 4, Mongolia
Apríl 2013, Thunder, Nigeria
Apríl 2013, Wuhan 4, Mongolia
Tað er heldur ikki so einfalt at fylgja við hvør sum eigur trolaran.
Interpol hevur hetta yvirlitið sum tó ikki er fullfíggjað:
Oktober 1998 - Boyd Line Ltd, Stórabretland
Mars 2000 - Muniz Castinera S.L., Spania
Januar 2002 - Southern Shipping Ltd, Spania
Mai 2003 - Vistasur Holding, Spania
Apríl 2010 - Estelares S.A., Panama/Felicite Shipping Corp., Seychellurnar
Oktober 2012 - Felicite Shipping Corp., Seychellurnar
Juni 2013 - Royal Marine and Spare Nig. Limited, Nigeria
August 2013 - Estar Fisheres Cor, ókent
Thunder - myndin er tikin í august 2013 í Suðuríshavinum. Mynd: Interpol
Thunder/Wuhan í Singapore í oktober 2012. Mynd: Interpol
Thunder/Wuhan í Singapore í oktober 2012. Mynd: Interpol
Thunder og Wuhan No. 4
Typhoon 1
Typhoon 1
Kuko
Thunder og Wuhan No. 4
Thunder
Typhoon I
Kuko
Rubin
Rubin
Thunder
Wuhan No. 4


text:
1. juli 2015 varð kunngerð nr. 96 um ársgjøld fyri skráseting í skipaskránni og farskránni sett í gildi.
Kunngerð nr. 96 frá 1. juli 2015 um ársgjøld fyri skráseting í skipaskránni og farskránni
Hetta merkir, at allir eigarar av bátum og skipum eina ferð um árið fáa eina rokning sendandi.
Ársgjaldið er:
1) kr. 200 fyri skip ella bát minni enn 15 BT,
2) kr. 1.500 fyri skip millum 15 og 500 BT,
3) kr. 2.400 fyri skip á 500 BT ella størri.
Sjóvinnustýrið fer at heita á allar eigarar um at nýta girokortið, tá goldið verður.
Kr. 100 verða álagdar sum ómaksgjald, um ikki verður goldið til tíðina.
Upplýsingar um tygara bát/skip eru at finna á: www.teyggjan.fo


text:
Jan Müller
11.03.2017 - 11:44
Oljan > Vinna & Tøkni > Sjóvinna
Nú kunnu føroyingar, ið ynskja at fara maskinmeistaraleiðina, byrja at gleða seg. Tí ein spildurnýggj og tíðarhóskandi útbúgvingarskipan er ávegis til teirra, sum ætla sær á Vinnuháskúlan í Havn at læra til maskinmeistara. Hon er meinlík henni fyri navigatøraspirantar, sum nú hevur verið roynd í tvey ár við góðum úrsliti.
Byrjaðu i 2015 við nýggjari aspirantskipan
Í august 2015 varð ein nýggj aspirantskipan sett í verk á Vinnuháskúlanum, ikki sørt av eini nýggjari kolvelting á skúlanum, sum hevur eina langa søgu í føroyskum maritimum útbúgvingarhøpi og harvið eisini havt alstóran týdning fyri føroyska samfelagið sum heild.
Hetta er ein aspirantskipan fyri navigatørar. Nýggja skipanin hevur til endamáls at savna og effektivisera sigling og lestur soleiðis, at tá ið tann lesandi fær sítt prógv eftir lokna skúlagongd, fær hann/hon samstundis sítt fyrsta vinnubræv. Við tað, at siglingartíðin er partur av eini samlaðari skipaðari gongd, verður siglingartíðin stytt úr 36 mánaðum niður í 12 mánaðar. Fyrstu tíðina skiftir næmingurin ímillum skúlagongd og sigling, til 12 mánaðar siglingartíð er nádd. Vinnuháskúlin hevur tikið aspirantar inn í tveimum umførum, og verða aspirantar aftur tiknir inn at byrja í august í ár. Samanumtikið kann sigast, at skipanin hevur virkað væl, sigur Wilhelm Petersen, stjóri.
Tá ið skjøtul varð settur á arbeiðið við aspirantskipanum varð fráboðað, at skiparaaspiranturin skuldi setast í verk fyrst, og síðan skuldi maskinmeistaraaspiranturin raðfestast næst. Arbeitt hevur verið eftir hesi ætlan, soleiðis at ein ætlan nú liggur klár fyri maskinmeistaraaspirantin, sigur stjórin. Tað eru sjálvandi smálutir, ið skulu uppá pláss, men sjálvt modellið er klárt.
Byrja á verkstaðsskúla
Ein maskinmeistaraaspirantur byrjar vanliga við einum verkstaðsskúla, har hann/hon lærir alt vanligt maskin- og elhandverk í eitt ár fyri síðan at fara í starvsvenjing í eitt ár. Soleiðis verður eisini við maskinmeistaraaspirantunum á Vinnuháskúlanum. Aspirantskipanin er løgd til rættis eftir altjóða rætlingslinjum (STCW) og í samráð við avvarðandi myndugleikar.
Ætlanin er, at eitt ára starvsvenjingin verður skiftivís á sjónum og á landi. Fyri at fáa vinnubræv sum maskinmeistari, er tað eitt krav, at minst 6 mánaðir er relevant siglingartíð. Hetta kemur at viðføra, at tá ið maskinmeistaraaspiranturin er liðugur á Vinnuháskúlanum, fær hann samstundis vinnubræv sum maskinmeistari á sama hátt sum skiparaaspiranturin.
Tá ið verkstaðskúlin og fyrsti partur av starvsvenjingini eru gjøgnumførd, verður byrjað á sjálvum skúlanum við teimum ástøðiligu tøkniligu lærugreinunum, saman við vanligu næmingunum. Tá ið líður ímóti endanum av lestrinum, verður síðsti partur av starvenjingini gjøgnumførdur. Á henda hátt fær tann lesandi sett ástøðina í rætta samanhang.
“Hetta síggja vit á Vinnuháskúlanum sum eitt munandi framstig fyri munadygdina og góðskuna á maskinmeistaraútbúgvingini,” sigur Wilhelm Petersen.
Menna tøkniliga útbúnaðin
Hann vísir annars á, at Vinnuháskúlin seinastu árini hevur ment tøkniliga útbúnaðin á øllum økjum, soleiðis at næmingar og lærarar nú hava best hugsandi umstøður at virka undir sammett við skúlar um okkara leiðir.
Eftir ætlan verður nýggja aspirantskipanin fyri maskinmeistarar sett í verk í ár.
“Hesar báðar aspirantskipanir eru sera týdningarmiklar í dagføringini av okkara útbúgvingum. Vinnuháskúlin kann soleiðis bjóða somu útbúgvingar, sum aðrir skúlar vit vanliga sammeta okkum við, sigur Wilhelm E. Petersen, stjóri at enda.
Nýggjur maskinrúmssimulator frá førleikapengum hjá Statoil verður tikin í brúk á Vinnuháskúlanum. Her heldur Wilhelm Petersen, stjóri røðu á móttøkuni. Mynd Jan Müller/oljan.fo
Venjing á Vinnuháskúlanum á støðini við Áir. Mynd Jan Müller/oljan.fo


text:
Útgivið tann: 12.01.2014
Taka hædd fyri > leggja uppfyri (Jógvan í Lon Jacobsen)
Skrivað hevur: Jógvan Andersen
Eitt, sum tíðindafólk og politikarar mangan siga, er at taka hædd fyri onkrum: taka hædd fyri prísvøkstri, lønarvøkstri o.s.fr. Her hava vit ta føroysku orðingina at leggja upp fyri. Vit kunnu leggja upp fyri streymin, sum er tann ítøkiliga merkingin, men vit kunnu leggja upp fyri óvæntaðum útreiðslum, ætla í meira lagi. Vit kenna á okkum, at leggja uppfyri er føroyskari, tí tað er sprottið á føroyskum botni, meðan tað fyrra er sprottið á fremmandari jørð. Tað er ikki neyðugt at fara yvir um ánna eftir vatni.


text:
Ein morgun, tá ið avtektsmaður Jógvan á Oyri vaknaði, spurdi hann, hvar mannfólkið var farið; tað var so kvirt inni, har annars plagdi at vera stórur gleimur. Kona son hansara, sum mist hevði mannin, og sum nú var uppafturgift við einum av Blankaskála, sum æt Jákup, svaraði honum, at teir vóru farnir til Tórshavnar tíðliga á morgni.
Jógvan grunaði við tað sama, hvørji ørindi tann tilkomandi festarin mundi hava í Tórshavn, og hann gjørdist í døpurhuga um, hvussu gangast skuldi sonarsoninum, um hann einki fekk av garðinum.
Einastu ráðini fyri at fyribyrgja hetta vóru at fara til Havnar alt í einum, so skjótt at Jákup ikki áðrenn hevði fingið útrættað síni ørindi hjá fútanum um festið. Men torført var at fylgja hesum ráðum, tí ikki var meira á Oyri av mannfólki enn til eina bátsskipan, og hon var øll á hesum morgni farin við Jákupi til Tórshavnar.
Hann mátti royna at fáa fatur í hvalvíkingar, so teir í bræði kundu koma honum til hjálpar.
Upp við liðina av tí staði, hvar oyrarmenn plagdu at glaða fyri grind í sundinum, kyndi hann bál.
Tá ið hvalvíkingar sóu, at glaðað varð á Oyri, fóru teir at skifta orð saman. Glaðan var ikki rættiliga har, hvar hon plagdi at vera, og vóru menn tí av ymiskum hugsanum um, antin tað var fyri grind ella ikki. Størsti parturin helt tó, at grindaboð mundu tað vera. So fóru átta væl útgjørdir menn avstað við báti yvir á Oyrar at frætta, hvar grindin var.
Jógvan stóð fyri teimum, tá ið teir komu til lands, segði teimum frá skilinum og spurdi, um teir ikki vildu gera so væl at flyta seg suður til Tórshavnar. Hann hevði altíð verið væl við hvalvíkingar, og teir játtaðu alt fyri eitt. Hann slapp sær so beinanvegin í bátin og bað teir rógva, so skjótt sum teir kundu.
Tá ið Jógvan kom til Havnar og hevði latið bátsskipanina fingið ein góðan dramm, fór hann beinanvegin niðan til fútans. Har uppi fann hann teir, Jákup og menn hansara, og festibrævið var nærum skrivað liðugt. - Jógvan segði so ørindi síni.
Fútin stóð og ivaðist eina stund, og blankaskála-Jákup byrjaði at siga ímóti orðum Jógvans.
Jú, segði fútin at enda (hann visti, at Jógvan var ríkur maður), um Jógvan vildi rinda 600 rbd. umframt festiútreiðslurnar, skuldi sonarsonurin fáa hálvan garðin.
600 rbd. var stórur peningur í teirri tíðini. Og Jógvan helt eitt sindur ímóti; helvtin av hesum peningi, helt hann fyri, mundi kortini vera góð dagløn fyri fútan. Men fútin helt upp á sítt, og Jógvan mátti ganga undir fútaboðini og gjalda honum teir 600 rbd.
Tá ið Jógvan bóndi fór út, var øðin komin í hann. Hann klamsaði hurðina aftur eftir sær og rópaði: “Fáur syrgir fútadeyða!”
“Ikki er fútin so bíligur sum tit," segði hann við hvalvíkingarnar, tá ið hann aftur fór til báts. Tá ið Jógvan kom aftur til Oyrar, stóð abbasonurin fyri honum á sleipistøðini at hjálpa abbanum úr bátinum.
“Gott, abbasonurin,” segði tann gamli. “Til løn fyri hetta havi eg eisini bæði fest og keypt tær hálvar Oyrar.” Soleiðis fór Oyragarður í helvt.
Andreas Weihe: “Søga og søgn”, 1933


text:
Suðuroyar Sparikassi sterka framgongd
Suðuroyar Sparikassi tvífaldar yvirskotið í 2017 - til 1,8 mió. kr. áðrenn skatt sammett við 0,9 mió. kr. í 2016. Grundraksturin meiri enn tvífaldast úr 1,2 mió. kr. í 2016 til 3,1 mió. kr. í 2017 - ein hækkan á 158 %.
”Vit eru stak vælnøgd við 2017 og gleða okkum til 2018” sigur Søren L. Bruhn, bankastjóri.
Suðuroyar Sparikassi hevur hvørt ár síðan 1994 avrikað ein hóvligan útlánsvøkstur, og hvørt ár er kundaskarin eisini øktur.
Vøksturin í útlánum hjá Suðuroyar Sparikassa í 2017 er 0,4 % - úr 569,9 mió. kr. til 572,1 mió. kr. Innlánini vuksu við 4% - úr 709,4 mió. kr. til 741,1 mió. kr. Vøksturin í útlánunum er í høvuðsheitum til sethús.
Sparikassin ansar tó eftir at tálma útlánunum – bæði fyri at nøkta komandi krøvum (NEP, IFRS9; NSFR).
Suðuroyar Sparikassi herdi í 2017 treytirnar fyri at fáa fígging. Suðuroyar Sparikassi væntar at minka um útlánini í 2018-2019 fyri at minka um kredittváðan stundvísiliga, meðan búskapurin enn er í støðugum vøkstri.
Suðuroyar Sparikassi hevur hóast vaksandi útlán, megnað at økt solvensin til 15,4 prosent, sum er tað hægsta síðan 2006. Solvensurin er batnaður 0,3 prosentstig samanborið við 2016. Solvenstørvurin er 10,1 %, og Suðuroyar Sparikassi kann tí vísa á ein yvirdekning í solvensinum á 52 %.
Suðuroyar Sparekassi lýkur soleiðis væl og virðiliga øll krøv til bankavirksemi. Hetta avspeglar eisini Eftirlitsdiamantin hjá Fíggjareftirlitinum.
Suðuroyar Sparikassi lækkaði í 2017 innlánsrenturnar og hækkaði nøkur ómaksgjøld. Tillagingin sæst væl í betringini av grundraksturinum, sum er betraður við 158 % úr 1.185 tkr. í 2016 til 3.111 tkr. í 2017.
Danska váðaráðið økir eyka kravið til polstran av føroyskum peningastovnunum frá 1. januar 2018 við 1 % stigi. Suðuroyar Sparikassi er í góðari tíð farin í holtur við at tillaga virksemið til herdu krøvini, so avleiðingarnar vera so lítlar sum møguligt.
Úrslitið fyri skatt í 2017 varð 1,766 mill kr.. Rentu- og ómaksgjøld hækkaðu úr 23,883 mill. kr. í 2016 til 26,233 mill. kr. í 2017. Vinningur av virðisbrøvum var 138 tkr. samanborið við ein vinning á 1,412 mill kr. í 2016.
Útreiðslurnar til starvsfólk og umsiting hækkaðu við 6 % úr 22,144 mill. kr.. í 2016 til 23,380 mill. kr. í 2017.
Niðurskrivingar av útlánum og aðrari ogn v.m. vóru 1,483 mill. kr. . samanborið við 1,726 mill. kr. tkr. í 2016.
Suðuroyar Sparikassi væntar eitt úrslit fyri 2018 á 1,5- 2,0 mió. kr. áðrenn skatt.
Nærri kunning: Søren L. Bruhn, stjóri, tel. 239872 ella soren@ss.fo.


text:
Samband
Bústaður
Teknmálstulkatænastan
Grønlandsvegur 5, FO 100 Tórshavn
Telefon: 319012
Teldupostur:
Skrivstovutíð
Skrivstovan er opin mánadag til hósdag kl. 10.00 – 15.00 fríggjadag kl. 10.00 – 14.00
Bílegging
Til ber at bíleggja teknmálstulk / skrivitulk við at venda sær til Teknmálstulkatænastuna soleiðis:
• Við at fylla út bíleggingarseðilin á heimasíðuni tulktekn.fo
• Við at senda teldupost til
• Við at ringja á tlf. 319012
• ella við at koma inn á skrivstovuna á Grønlandsvegi 5
Bíleggingarfreist
Bíleggingar skulu verða inni í seinasta lagi hósdag kl. 12.00 í vikuni frammanundan at tulkast skal. Undantikið er tó brádliga íkomin tørvur á tulki til t.d. viðgerð á skaðastovu, í samb. við innlegging, politiavhoyring, deyðsfall og líknandi. Sí neyðtulking.


text:
Ingi Samuelsen
19.05.2017 - 09:02
Mentan > Mentan > Tónleikur
Heimskendi rokksangarin, Chris Cornell, sum doyði í gjár, tók sítt egna lív við at heingja seg. Tað vátta rættarlæknar í Detroit fyri Reuters tíðindastovuni.
Sangarin doyði í Detroit fáar tímar eftir at hann hevði hildið konsert í Fox Theatre saman við orkestri sínum, Soundgarden.
Chris Cornell, við borgarliga navninum Christopher John Boyle, stóð á odda í Soundgarden í áttati- og nítiárunum. Eftir aldarskiftið sang hann í orkestrinum Audioslave, men í 2010 varð Soundgarden endurstovnaður.
Í einum tíðindaskrivi til AP tíðliga í gjár segði ein talsmaður fyri familjuna, at Chris Cornell varð deyður ”óvæntað og knappliga”.
Cornell vaks upp í Seattle. Hann hevur eina dóttur við fyrrverandi konuni og fyrrverandi managera hjá Soundgarden, Susan Silver, og tvey børn, dóttur og son, við konuni hann var giftur við, nú hann doyði, Vicky Karayiannis.
Sangurin ”Black Hole Sun”, sum hoyrist her, er eitt av størstu hittunum, sum hann gav út saman við Soundgarden í 1994. Sangurin var á fjórðu plátuni hjá orkestrinum.
Eftir 13 ár og fimm plátur, fór Soundgarden hvør til sítt í 1997 og Chris Cornell royndi seg einsamallur, millum annað við plátuni ”Euphoria Morning”.
Í 2001 stovnaði hann orkestrið Audioslave saman við Tom Morello, Tim Commerford og Brad Wilk. Teir komu við trimum fløgum áðrenn orkestrið gavst í 2007 orsaka av tónleikaligum ósemjum.
Eftir tað kom Cornell við tveimum solofløgum, men gamal kærleiki rustar sum kunnugt ikki, og í 2012 kom var Soundgarden endurstovnað, og kom við plátuni "King Animal".


text:
Reglur fyri Skúlaheimið
REGLUR FYRI BÚFÓLKIÐ Á SKÚLAHEIMINUM
Upplatingartíðir:
Skúlaheimið er opið frá sunnudegi kl. 17.00 til fríggjadag kl. 16.00. Í vikuskiftinum er stongt. Í serligum føri kann hvørt einstakt búfólk gera avtalu við stjóran.
Móttøkan:
Á skrivstovuni fæst leiðbeining og hjálp har hetta er møguligt.
Opið er hvønn gerandisdag frá kl. 8.00 - 12.00 og 13.00 - 16.00.
Postur:
Pakkar o.a. til búfólkið verður lagt fram í avgreiðsluni.
Umsjón:
Um eitthvørt er áfatt eftir vanliga skúlatíð, kann búfólkið venda sær til skrivstovuleiðarin telf. 217311 ella húsavørðin telf. 214791.
Telefon:
Telfonnummar skúlans er 456311. Í skúlatíðini tekur skrivstovan ímóti boðum.
Gestir:
Tú ert vælkomin at hava gest við á skúlan og kann hesin keypa sær mat í matarhøllini. Kostnaðurin er sambært príslista. Gestir skulu verða úti í seinasta lagi kl. 23.00.
Matarhøllin:
Morgunmatur kl. 07.30 - 08.00
Døgurði kl. 11.30 - 11.50
Náttverði kl. 17.15 - 18.00
Kvøldkaffi kl. 20.00 -
Í matarhøllini er sjálvtøka við diskin. Eftir lokna máltíð eigur tú at taka , tallerkin o.a. av borðinum.
Seingjar- og handklæði:
Tey búgvandi útvega sjálvi seingjaklæði, handklæði og sápu. Næmingar reiða sjálvir songina hvønn morgun, áðrenn farið verður til undirvísing. Øll klæðir eisini náttklæði, og allir einstaklingalutir skulu koma undir lás, áðrenn farið verður av kamarinum.
Inspektión:
Vaktarmaður, húsavørður og stjóri hava rætt til at kanna kamari fyri at skoða um reglurnar verða hildnar.
Lykil:
Næmingarnir fáa lykil til kamarshurð og skáp ímóti einum depositum upp á kr.200.
Klædnavask:
Tað er møguligt hjá búfólki at vaska klæði. Vaskimaskina og turkitrumla eru í kjallararúminum.
Spiritus/øl/rúsevni:
Tað er bannað at nýta, taka við sær ella goyma nakað slag av alkohol ella onnur rúsevni á Skúlaheiminum.
Kl. 23.00:
Á skúlaheiminum eiga búgvandi at geva hvørjum øðrum ans, soleiðis, at tað er friður á kamari eins og á gongini eftir kl. 23.00.
Ábyrgd:
Tann búgvandi hevur ábyrgd av kamari og innbúgvi. Gert tú varugur við at nakað manglar, ella at nakað er skatt, eigur tú beinanvegin at boða húsavørðinum frá.
Brot á hesar reglur og vanligan fólkasið kunnu føra til stytri ella endaliga burturvísing av skúlaheiminum.
Eru ivamál, so kanst tú tosa við undirritaða. Vælkomin!
Rúni Heinesen, skúlastjóri


text:
Trygdarbelti í viðgongutíðini
Brúka altíð trygdarbelti – tað er tryggast fyri mammuna og barnið í búkinum. Gáa eftir, at tú nýtir trygdarbeltið rætt.
Niðari partur av trygdarbeltinum, mjadnabeltið, skal altíð liggja um mjadnarnar niður móti lørunum – ikki um búkin – og skal strammast væl. Ert tú við barn, er serstakliga týdningarmikið, at beltið liggur undir búkinum, og at tað er stramt. Skákbeltið skal liggja millum bróstini og á síðuni á búkinum. Legg ongantíð trygdarbeltið undir armin ella aftur um bak. Flyt setrið so langt aftur, sum til ber, tá tú koyrir bil. Ert tú ferðafólk í bili, er best at flyta setrið heilt aftur.
Seint í viðgongutíðini kann vera váðið at sita við róðrið, einamest orsakað av stoytkoddanum. Um tað ber til, er betur at vera ferðafólk í bilinum og at flyta setrið heilt aftur.


text:
Manglar tær tannlækna, ella ynskir tú at skifta tannlækna, so eru ráð fyri tí. Í Føroyum stendur einum og hvørjum vaksnum persóni frítt at velja sín egna tannlækna. Journalurin fylgir altíð persóninum, og tað er nývaldi tannlæknin ið syrgir fyri at fáa journalin við, um tað er ynskiligt. Tað er ikki altíð neyðugt.
Almenna ískoyti frá Heilsutrygd fylgir eisini sjálvvirkandi við.
Vit taka ímóti nýggjum viðskiftafólki, og tað einasta tær nýtist at gera, er at ringja á telefon 320 320, ella senda okkum eini boð á Facebook ella teldupost á petri@petri.fo
PETRI Tannklinikk
Hjá okkum verður dentur lagdur á tætt og jaligt samskifti við viðskiftafólki, umframt at yrkisliga dygdin er í hásæti. Vit bjóða allar vanligar tænastur innan tannrøkt, krúnur, brýr, protesir, plastfyllingar, kosmetiskar viðgerðir, bleiking, narkosu v.m.
Vit hava eisini drúgvar royndir og kunnu vísa á góð úrslit við parodontosu viðgerðum og tannlæknaótta (odontofobi).
Vit eru í løtuni tríggir tannlæknar, umframt at ein sertannlækni í kirurgi og ein serlækni í anæstesi (narkosulækni) eru knýttir at klinikkini. Fyri vanligu tannrøktini standa tveir sera dugnaligir tannrøktarar, og protesum (handilstenn v.m.) tekur ein tannteknikari sær av, í tøttum samstarvi við tannlæknan.
Ring á telefon 320 320, ella senda okkum eini boð á Facebook ella teldupost á petri@petri.fo


text:
Monday, July 2, 2007
Læn mær oyra títt
Ein langferð frá munnmentan til KT-samfelagið
Nýggja Forlagið Eksil útgevir bókina "Læn mær oyra títt", hon kostar 150 kr og er myndprýdd øll sum hon er í litum.
----
Tað er høvundin og granskarin Bergur Rønne Moberg, sum í hesum døgum útgevur hesa forkunnugu bók á Forlagnum Eksil.
»Læn mær oyra títt« er sniðgevin sera hegnisliga og unikt av Ole Wich, sum hevur klárgjørt bókina til eitt serligt litríkt prenttøkni.
Tøkni og orð
Innihaldið í bókini er ein langferð frá munnmentan til KT-samfelagið. Hon snýr seg um sambandið millum tøkni og orð.– Orðið var upphavliga munnligt og øll vitan partur av munnligari arvagongd. Seinni gjørdi prenttøknin skrivaða orðið algongt í bókum og bløðum.
Elektronisk mentan
Í dag er orðið eisini vorðið elektroniskt og verður sent á ymsum bylgjum í elektroniskum loft- og margmiðlum sum útvarp, sjónvarp og teldu, sigur høvundurin.
Munnliga, skrivaða og elektroniska orðið virka saman í ymsum høpum. Men tey umboða í grundini hvør sín samskiftishátt og enntá hvør sína mentan.
Sterkar kreftir eru uppá spæl
Bent verður á, at samskifti er meira enn tøkni og boðsending.– Tá mál og samskifti broytast, eru sterkar kreftir uppi í leikinum, sum í stóran mun hava givið mannasøguni skap, sigur Bergur Rønne Moberg.
Føroysk dømi verða eisini tikin fram til tess at myndlýsa hetta mentanar- og menningarmynstrið.
Hetta er eitt sera viðkomandi perspektiv í einari mentan sum tí føroysku við einum serligum samtíðarleika millum hesar miðlar.
FORLAGIÐ EKSIL
Leiðari er Kim Simonsen
Úti í Bø 14
Fo-510 Gøta
00298 44 19 73/ 58 79 52
Eintøk kunnu keypast við at skriva til: outsidermagazin@gmail.com
2 comments:
- barb michelen said...
-
Hello I just entered before I have to leave to the airport, it's been very nice to meet you, if you want here is the site I told you about where I type some stuff and make good money (I work from home): here it is
- April 1, 2008 at 5:58 PM
- barb michelen said...
-
Hello I just entered before I have to leave to the airport, it's been very nice to meet you, if you want here is the site I told you about where I type some stuff and make good money (I work from home): here it is
- April 1, 2008 at 9:18 PM


text:
- Tíðindi, mentan og ítróttur
Eingin maður í Eysturoynni arbeiðsleysur
At kalla eingin maður í Eysturoynni gongur arbeiðsleysur.
Tað vísa nýggjastu arbeiðsloysistølini, sum Hagstovan hevur gjørt upp, og sum eru galdandi til og við juni.
Sambært tølunum er nógv lægsta arbeiðsloysið yvirhøvur hjá monnum í Eysturoyar sýslu, har tað bert er 0,7 prosent.
Millum kvinnurnar í Eysturoynni er arbeiðsloysið 1,7 prosent, og tí er arbeiðsloysið í Eysturoynni samanumtikið 1,2 prosent.
Støðan er at kalla eins góð í Norðoyggjum - har er arbeiðsloysið, sambært nýggjastu tølunum hjá Hagstovuni, 1,4 prosent.
Í Norðstreymoyar, Vága og Sandoyar sýslum er arbeiðsloysið millum 1,7 prosent og 1,8 prosent. Í Suðurstreymi er tað 2,4 prosent.
Størsta arbeiðsloysið í Suðuroynni
Nógv størsta arbeiðsloysið er í Suðuroy, har arbeiðsloysið í juni var 5,3 prosent.
Hagstovan staðfestir, at arbeiðsloysið nú er tað lægsta síðani 2008. Í juni var árstíðarjavnaða fulltíðararbeiðsloysið 2,2 prosent.
Løtumyndin í dag vísir somu gongd. Sambært heimasíðuni hjá Arbeiðsloysisskipanini eru í dag skrásett 430 fólk, sum fáa arbeiðsloysisstuðul.
115 av teimum, svarandi til umleið 27 prosent, búgva í Suðuroynni.
Í somu tølum frá ALS - tað er ein løtumynd frá degnum í dag - fáa 53 fólk í Eysturoynni arbeiðsloysisstuðul.
Sí eisini


text:
- Tíðindi, mentan og ítróttur
Fólkatalið veksur skjótast í Vágum í prosentum
Í prosentum vaks fólkatalið nógv mest í Vágum í fjør.
Har vaks tað 2,5 prosent.
Í Steymoynni vaks tað 2,2 prosent, í Eysturoynni 1,8 prosent, í Norðoyggjum 1,2 prosent og í Tórshavnar kommunu vaks fólkatalið 1,1 prosent í 2017.
Hagstovan sigur, at síðani fólkavøksturin tók dik á seg fyri góðum trimum árum síðani, var hann av tí mesta í Tórshavnarøkinum.
Tað broyttist í fjør. Í 2017 átti Tórshavnarøkið 32 prosent av fólkavøkstrinum í Føroyum, men talið var 55 prosent í 2016.


text:
Apr 28, 2013
Frælsi
Lesturin í Dals kirkju í morgun var úr “Meðan hildið verður heilagt” (1943) hjá Jákupi Dahl. Hann hugleiðir um ‘satt frælsi’ og falskt frælsi, at vera óbundin, fríur ella fríaður. At halda seg vera frælsan og so ikki vera veruliga frælsur er beinleiðis skaðiligt, lesturin er sjálvandi skrivaður út frá bíbilskum fortreytum, men Jákup Dahl var sjálvstýrismaður, kanska ein lítil politiskur tanki eisini er við?
Eg sat og hugsaði um, um Jákup Dahl mundi hava lisið Freud, lesturin býtti á freudianskan hátt menniskjað sundur í nakað dýriskt og so okkurt, sum var frælst….frælsi at velja, hvat mann skal selja seg sjálvan og frælsi sítt til….tveir eru vegirnir, annar førir til dýrini, til ólevnað, sigur Jákup Dahl….ikki til illamann, hin førir til Guds, og har ímillum gongur menniskjað. Er tað ikki so, at vit sløra nokso illa ímillum báðar gøturnar?
Eg helt Jákup Dahl var rættiliga harður við menniskjuni, sum ganga á tí breiða vegnum…at kalla tey dýr?
Eg sat og hugsaði um, um Jákup Dahl mundi hava lisið Freud, lesturin býtti á freudianskan hátt menniskjað sundur í nakað dýriskt og so okkurt, sum var frælst….frælsi at velja, hvat mann skal selja seg sjálvan og frælsi sítt til….tveir eru vegirnir, annar førir til dýrini, til ólevnað, sigur Jákup Dahl….ikki til illamann, hin førir til Guds, og har ímillum gongur menniskjað. Er tað ikki so, at vit sløra nokso illa ímillum báðar gøturnar?
Eg helt Jákup Dahl var rættiliga harður við menniskjuni, sum ganga á tí breiða vegnum…at kalla tey dýr?
Skrivað hevur Bergljót av Skarði klokkan 20:08
Subscribe to: Post Comments (Atom)


text:
Í morgun kom ferðamannaskipið Celebrety Infinity, sum er skrásett í Valetta á Malta, á Havnina við fleiri enn 2000 ferðafólkum á tólv dekkum. Manningin á skipinum, sum er bygt i Fraklandi í 2001, telur túsund. Fyrstu sumrarnar sigldi skipið í Alaska og um vetrarnar millum Kili, Argentina, Panama og Uruguai. Síðani i fjør hevur skipið siglt í Noregi og Bretlandi og vár og heyst siglur tað aftur í Suðuramerika.
Celebrity Infinity, sum er 294 metrar langt, er millum størstu ferðamannaskip, sum koma á Havnina í summar, sigur Útvarpið. Ferðafólkini eru bretsk, amerikansk, kanadisk og úr Hong Kong. Guðrun Haustein, sum í 1953 svam í Sundalagnum, tá norðmenn tóku upp filmin Selkvinnen, var ferðaleiðari í reyðum jakka úti á Reyni. Á niðaru myndini sæst hon sum selkie, kópakona, á norsku filmsplakatini við Drangunum í Drangasundi og Tindhólmi aftanfyri.
Í dag sást Celebrity Infinity um meginpartin av býnum og var í mangar mátar ein mátistokkur, sum til dømis tá ein rasari streyk framvið hekkuni, og tá Jósup, sum sæst á niðaru myndini, kom við ferðafólki úr Nólsoy og inn á Bursatanga.
Celebrity Infinity sást meðan havnarbørn spældu á Skansanum og fremmandu ferðafólkini fotograferaðu grøna grasið, sum longu er blivið blágrønt sum í august.
Stóra ferðamannaskipið sást eisini av Vestaru Bryggju í Havn, har Vónin er og Magnus Heinason liggur fyri framman, so Infinity sæst gjøgnum holið á hekkuni.
Celebrity Infinity, sum her sæst av Jomfrubakken við Gamla Danmark, fór avstað aftur við rakettskotum klokkan seks í kvøld.
Og vendir tú tær við, niðan eftir Tróndargøtu, sæst enn sum áður gjøgnum best skipaðu gøtu í Havn og ta beinu leið niðan á krossin á katólsku kirkjuni.
Gullregnið hongur tungt í túninum aftanfyri Quillingsgarð millum Lív og Tryggingina, og niðan eftir brøttu Bringsnagøtu spretta søguligu litirnir í Svabo- og Williamstónum upp móti bláa himinum ein mikudag í Havn. Summarið er komið til Havnar.


text:
Barbara Holm 12.02.2018 (08:25)
- Fyritøkur eiga ikki at rinda kringvarpsgjald
Stendur tað til formannin í Fólkaflokkinum, Jørgen Niclasen, so skulu vinnufeløg ikki rinda Kringvarpsgjald í framtíðini. Tí mikudagin skal løgtingið umrøða eitt lógaruppskot, sum frítekur øllum feløgunum, sum eru nevnd í §5 partafelagslógini at rinda kringvarpsgjald.
- Ein fyritøka er ikki ein fysiskur persónur, og tí kann ein fyritøka hvørki lurta ella hyggja eftir KVF. Tey einastu, sum kunnu hoyra KVF í eini fyritøku, eru tey sum arbeiða har og viðskiftafólkini. Hesi rinda øll kringvarpsgjald frammanundan og tí er slíkt gjald á fyritøkurnar eitt dupult gjald, sum als ikki eigur at vera, skrivar tingmaðurin í almennu viðmerkingunum.
- Lógin sigur, at gjøldini eru ymisk í mun til støddina á fyritøkuni. Hugsa vit minni fyritøkur, sum t.d. handlar, hárfríðkanarstovur, handverkarafyritøkur o.s.fr., so hava flestu av hesum lønargjaldingar millum 1 og 3 mió kr. Tað merkir, at tær skulu rinda 7.000 kr um árið í KVF- gjaldi. Nógvar fyritøkur hava skipað sítt virksemi í ymiskum partafeløgum. Fyri tær er KVF-gjaldið fleirfalt. Vit eiga at geva vinnuni so góðar karmar sum møguligt. Vøkstur í samfelagnum sprettir úr vinnuni og tí eiga vit at gera sum grannalondini, nevnilga at avtaka og minka gjøld. Hetta uppskot er eitt í røðini at avtaka og minka gjøld á vinnuna, skrivar Jørgen Niclasen.
Sitandi samgonga hevur broytt kringvarpsgjaldið hetta valskeiðið so, at eitt nú pensjónistar rinda minni. Áðrenn broytingina rindaði hvørt húski 3.625 kr. árliga í kringvarpsgjaldi, líka mikið, hvussu nógv fólk húskið fevnir um. Nú er tað so, at gjaldið er lagt um til eitt árligt persónsgjald á 1800 kr. fyri allar skattskyldugar persónar millum 24-66 ár. Ung rinda einki, og fólkapesjónistar rinda ein triðing, nevniliga 600 kr. árliga.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Reykjavik Open: Støðan eftir 4. umfar
Talvsamband Føroya
22. april 2017
2017-04-22
Eftir 4 umfør er Helgi D. Ziska fremstur av føroyingunum við 3 stigum, og liggur hann samanlagt á einum 57. plássi. Honum næstir eru Allan Nielsen og Jón í Horni Nielsen við 2 stigum. Allir teir føroysku telvarnir hava fingið stig.
5. umfar byrjar kl. 16 føroyska tíð í dag.
Telvarayvirlit fyri FAI
Úrslit frá 4. umfari
Paring 5. umfar
Topp 5 eftir umfar 4
5 telvarar hava framvegis fult stigatal
Sí eisini
Føroyski stórmeistarin Helgi Dam Ziska hevur nú vunnið seg fram millum hundrað teir sterkastu í …


text:
Orð: Dione Isaksen
Lag: So dapurt og dimt var um Føroya land
1. Av øllum tí góða, Várharra gav,
ei nøkur gávan var betri
enn vatnið, sum rennur frá fjalli í hav
bæði á sumri og vetri,
til gagn fyri menniskjur og fyri dýr,
til gagn fyri alt, sum á foldini býr.
2. Men vatnið tó er fyri summum ov veikt,
við gift tað títt verður blandað,
og ofta við liti – tað er nakað bleikt –
so verður tað drukkið við vanda
fyri ein og hvønn, sum nógv av tí ger,
og tí sigi eg: Tað er best sum er:
3. Ja, vatnið tað klára eg haldi eg til,
tað best er, tá eg eri tystur.
Ein annar kann drekka, hvat ið hann vil,
men tað er tó nakað, sum vist er:
er vatnið blandað við “sprutt” og lit,
so stjelur tað burt bæði pengar og vit.


text:
Thursday, May 22, 2014
Ein legenda takkar fyri seg
Í úti við hálva øld hevur hann verið slóðbrótandi kórleiðarin hjá einum hinum besta kórinum í føroysku tónleikasøguni. Havnarkórið hevur við honum sum leiðara nátt málum, sum verða meira enn torfør at gera teimum eftir. Ólavur Hátún hevur leygardagin seinastu almennu konsertina við Havnarkórinum. Longu áðrenn Ólavur Hátún í januar 1966 á fyrsta sinni stjórnaði Útvarpskórinum, tað, sum seinni varð til Havnarkórið, hevði hann í áleið 20 ár fingist við kórsang. Tí var tað ikki nakar óroyndur kórleiðari, sum Útvarp Føroya fekk til at fáa í lag upptøkur av føroyskum sangi til tað tá unga útvarpi. Tann týdning Útvarpskórið og Ólavur fingu fyri føroyskan kórtónleik eigur ikki at verða undirmettur. Ein av orsøkunum til stóra áhugan fyri kórsangi í Føroyum í 1960’inum og frameftir er júst úrslit av, at tað í Føroyum hevur eydnast at byggja brúgv millum tann fólksliga sangin og kórtónleikin. Við Útvarpskórinum kom føroyskur kórtónleikur út í hvørja stovu í Føroyum. Sjálvt um samstarvið við Útvarp Føroya helt uppat og kórið í 1973 skifti navn til Havnarkórið, so helt kórið fram sum tónleikaligt lokomotiv í føroyskum kórsangi. Serliga skula nevnast samstarvið sum kórið hevði við donsku tónlistamenninar Karl Clausen og Vagn Holmboe. Tann fyrri ríkaði siðbundnan føroyskan sang við einari rúgvu av einastandandi kórútsetingum og hin seinni er at meta sum sjálv byrjanin til nýggjari føroyskan kórtónleik. Havnarkórið hevur hesi 48 árini sum oftast verið mannað við teimum allarbestu sangarum í landinum. Hetta hevur eisini gjørt, at Ólavur og kórið hava kunna sett sær so sera høg mál øll árini. Tann innsungna sangskráin, sum Havnarkórið til eina og hvørja tíð kann framføra er ómetaliga long. Ein sangskrá sum fevnir ma. Bach, Handel, Haydn og Schubert, norðurlendskan kórlyrik og ikki minnst kvæða- og sálmaløgum til dastið av tí, sum skrivað er av føroyskum kórtónleiki.Leygardagin kl. 16.00 fer Havnarkórið at markera at Ólavur gevst sum dagligur kórleiðari í Havnarkórinum. Konsertin, sum verður í Müllers Pakkhúsi, verður rópt “Aftureftirlítandi kórhugnaløta”. Her fer kórið við Ólavi á odda at syngja sangir, sum á ein og annan hátt hava myndað sangskránna hjá kórinum hesi mongu árini.
Leif Hansen
Posted by Listin at 6:30 PM


text:
Linne Bie er belgiskur rithøvundur, fødd 16. mars 1974.
Føðinavnið er Caroline Dierckxsens, men hon varð kallað Linnebie sum lítil og tók tí hetta navnið, tá ið hon fór undir at skriva og myndprýða bøkur.
Hon býr í Brasschaat saman við manninum Dirk og teimum fýra børnunum, Leon, Rosalie, Olivia og Gustave og so er eisini ein ullintur terrierhundur í húsinum nevndur Basil.
Fyrst teknaði hon dýr, serliga hundar, men tá ið lítli Leon varð føddur, fór hon at brúka hann sum fyrimynd til Lítla Lávus bøkurnar.
Útgávur:
2005 Lítli Lávus letur seg í
2005 Lítli Lávus vil sova
2005 Lítli Lávus er svangur
2005 Lítli Lávus er skitin
2006 Lítli Lávus frá høvdi til fót
2010 Lávus brúkar suttu
2011 Rósa Lina fer ein túr
Dýrini hjá Rósu Linu
2015 Lítli Lávus er ikki illur
Rósa Lina sigur nei
Heimasíða:


text:
Her er eitt valynski frá Handverksmeistarafelagnum, fleiri valynski kunnu lesast her
At byggja síni sethús er fyri tey allarflestu tann størsta og týdningarmesta íløgan í lívinum. Tí er tað sera umráðandi at tann, sum byggir húsini, umframt dugnaskap í handverki, kennir til regluverkið innan økið, umframt eisini hevur førleika í verkætlanarstýring. Neyðugt er at tryggja, at fólk kunnu lata síni sethús byggja og vita at arbeiðið er framt av einum løggildum handverksmeistara. Fyri at kunna tryggja slíka góðsku, er tað alneyðugt við eini meistaraútbúgving, sum, saman við royndum á økinum, gevur handverksmeistarum løggilding.
Marknaðaratgongd
Í grannalondum okkara finnast slíkar útbúgvingar longu. Eitt nú er tað eitt krav í Íslandi, at ein handverksmeistari er løggildur fyri at kunna standa fyri arbeiði, meðan meistari er eitt vart heiti í Noregi, har tað krevur løggilding fyri at kunna kalla seg meistara. Tískil hevur tað alstóran týdning, at man í Føroyum fer undir at skipa eina meistaraútbúgving, sum stendur mát við tær útbúgvingar, sum eru í grannalondum okkara. Gera vit tað, fáa føroyskar handverksfyritøkur eisini atgongd til marknaðirnir í hinum norðanlondunum. Sum støðan er í dag, hava norskar og íslendskar fyritøkur fría atgongd á føroyska marknaðin, meðan føroysku handverksmeistararnir hava sera trupult við at bjóða seg fram á teirra marknaðum, av tí at teir ikki hava líknandi meistaraútbúgving.
Trygdin er fyrimunurin
Nógvir eru fyrimunirnir við at fara undir eina meistaraútbúgving, har trygdin hjá vanligum fólki, sum lata síni sethús byggja, hevur størsta týdningin. Ein løggildur handverksmeistari hevur, umframt handverkið, eisini tað handilsliga í lagi. Um fólk ynskja at byggja síni hús sjálvi, skulu tey sjalvsagt kunna tað undir egnari ábyrgd. Um tey hinvegin biðja eina fyritøku um at byggja húsini, skal meistarin vera løggildur við royndum á økinum og eini meistaraútbúgving. Hetta tryggjar, at fólk fáa trygd fyri at teirra hús liva upp til galdandi regluverk og nútíðarkrøv annars. Samstundis tryggjar meistaraútbúgvingin, at handverksmeistarin hevur neyðugu handilsligu førleikarnar til at gjøgnumføra ta verkætlanina, sum tað er at byggja eini hús.
Føroya Handverksmeistarafelag
Marius Thomassen


text:
Sverri Egholm
16.05.2018 - 15:33
Tíðindi > Samfelag & Politikkur > Landspolitikkur
Eftir øllum at døma var landsstýrismaðurin ikki samdur við samgonguni, sum feldi uppskotið frá Viðareiðis- og Hvannasundskommunu um at Norðoyatunnilin skuldi fíggja fyrireiking av tunlunum norð um Fjall.
Tað segði hann í kjakinum eftir Dag & viku í gjárkvøldið.
- Eg haldi tað (uppskotið, red.) var ókey. Um eg haldi tað vera ókey, so má eg kunna siga tað, segði Henrik Old, landsstýrismaður í samferðslumálum.
Hann segði, at hann var samdur í uppskotinum frá kommunum í Norðoyggjum, og mældi teimum til at leggja tað fyri tingið. Í samgonguni var tó ikki semja um uppskotið.
- So skalt tú hava undirtøku fyri at gera tað upp á handan mátan. Tað er ikki undirtøka fyri í tinginunum at gera nøkur ting, men útseta betalingina. Men kanst tú gera nakað undantak, so tú kanst koma burturúr hesari akuttu støðuni, sum tað er við tunlunum norð um fjall, segði hann í kjakinum.
Tað bar so ikki til, kann staðfestast. Uppskotið fall við 14 atkvøðum fyri, 15 ímóti og ongari blankari atkvøðu.
Samgongan viðger í løtuni tunnilsraðfestingina og fíggjarleistin, og kemur við almennari fráboðan um, hvør avgerðin verður.


text:
LGBT Føroyar skipar fyri tiltaki á Býarbókasavinum í Havn í kvøld, týskvøldið 22. juli 2014, kl 19:30 í samband við søguliga bókaútgávu. Eiler Fagraklett, nevndarlimur í LGBT Føroyum, Barbara Christophersen, sjónleikari og Birgir Kruse, bloggari og ritstjóri, fara at hugleiða og lesa upp úr 130 ára gomul stuttsøguni Manor, sum týski rithøvundurin Karl Heinrich Ulrichs (1825-1895), niðanfyri, skrivaði um samkyndar vampýrar í Føroyum í 1884.
Søgan snýr seg um tveir ungar samkyndar føroyingar, ið gerast góðir, men tíverri gongur annar maðurin burtur á sjónum, og eftir hann situr hin og syrgir. Tað gongur tó ikki rúm tíð, til deyði maðurin gongur aftur sum vampýrur. Hvørt kvøld vinnur hann sær lívsorku við at súgva blóð frá sínum livandi maka. Men hvussu leingi kann hetta halda fram, og hvussu fer nærumhvørvið og tey nærmastu at góðtaka ta óvanligu støðuna? Alt hetta, og hvussu søgan kom til Føroya i 1989, fæst at vita í spennandi framløguni av stuttsøguni, Manor.
Henda serstaka søgan um føroyskar samkyndar vampýrar, sum fer fram á Slættanesi og við Vestmannasund, varð skrivað í 1884, men hevur ikki verið útgivin í Føroyum fyrr enn nú. LGBT Føroyar, sum gevur bókina út metur, at tíðin nú er búgvin til, at stuttsøgan sær dagsins ljós í Føroyum. Rithøvundurin Hanus Kamban hevur týtt hana úr týskum og listamaðurin Jón Sonni Jensen hevur myndprýtt bókina.
Tiltakið er ókeypis á Býarbókasavinum og øll eru vælkomin. Stuttsøgan, Manor, er samstundis at fáa til keyps í øllum bókhandlum í Føroyum. Bókin kostar 75 krónur, og allar møguligar inntøkur fara óskerdar til arbeiðið hjá LGBT at skapa størri javnrættindi í Føroyum.


text:
Eftir eitt fríggjakvøld í Barbara Fish House við Fruites de Mer, havsins fruktum, má eg í orðabókina at finna eitt orð fyri raffinement. Har stendur henda beinraknað frágreiðing í donsk-føroysku orðabókini, sum hevur fýrstúsund orð og meir enn tríggjar milliónir leitingar:
"tað at eitt er raffinerað, fínt, snilt, smart el. snøgt, tað at eitt er smakkgott; smakkvísi; tað at eitt er snildisliga gjørt, fínkan"
Eins og orðabøkur, sangbøkur og bíbliutýðingar eru vit vælsignað við skeljum, skeljafiski - og kokkum, vertum og tænarum, sum ikki bara savnast um tað góðað orðið, men eisini um tað góða borðið.
Franska siðvenjan er vorðin heimlig og føroysk, tí matstovuvinnan í Havn hevur ment seg so mikið, at umframt tað siðbundna, er eisini rúm fyri nýggjum gastronomiskum royndum, ið týðuliga hava fólksliga undirtøku. Útselt og fult hús er at fagna havsins skeljafruktum.
At borðreiða og eta skeljamat er nýtt á okkara leiðum. Her hevur goggan verið brúkt til agn og einki annað. Sigst, at ein jetset tvørámaður einaferð kom heim við grikskari konu. Tá hon fór í fjøruna at stinga fliður og settist at eta igulkerð, hildu broddborgarar í brekkunum, at fremmanda konan var púra óð í høvdinum. Seinni hava tey tó verði á lítla Hólmi at stinga fliður at bloyta og loypa til matgerð.
Á sandinum í Sørvági hevur eisini verið vanligt at taka langskel at eta um páskirnar. Men handilslig skeljaveiða er tó avmarkað til eittans loyvi, sum handilsvirkið O.C. Joensen á Oyri hevur. Tað er at veiða jákupsskel. Í nogv ár hava tey veitt eina fasta nøgd, sum verður loypt og fryst á Oyri, og so send ta longu leið til Vjetnam at verða pilkað í hond. Sigst, at úrtøkan er eins góð og smakkurin. Helst er tað Birgir Enni, sum á okkara leiðum og døgum hevur ment ansin og virðingina fyri skeljum í heimligari matgerð. Undir heitinum Langskel Vinaigrette varð sjáldsama skelin úr Sørvági borðreidd við føroyskum oksamergi omanyvir og við sitrónkremi í skeljabotninum, soleiðis at feitt og soltið arbeiðir saman, ikki minst afturvið vælvalda víninum. Rógvi Dalsgarð er matstovuleiðari.
Orknoyggjar sleppa at seta karm um havsins skeljaborð við Eystaruvág. Trý sannførandi dømi um bjórkynstrið, sum eisini røkka inn í grafisku vinnuna, og omaná er eitt glas av Scapa whisky. Her síggjast føgru orkadisku ævintýrabjórirnar, The Skull Splitter, The Raven Ale og Orkney Gold.
Hildur Poulsen og Vár Samuelsen eru borðternur, sum eg slapp at avmynda aftanfyri avgreiðsludiskin í trappuni upp til køkin. At til ber at reka framkomna matstovu á altjóða støði undir so trongari lon, ber bara boð um, at stødd á køkinum hevur um ikki einki, so lítið, at siga. Tað er fyrst og fremst kynstrið, ráðvøran - og ikki minst matgerðar- og tænastuhugurin.
Undangongumaðurin heima í Havn, John Mikkelsen, samskipar, matstovuleiðari er fryntligi og vitandi Rógvi Dalsgarð, sum sæst omanfyri, og høvuðskokkur er Jákup Sumberg, sum her serverar taskukrabba við agurk, lime, avokado, reyðleyki, tomat og jogurt. Afturvið er eitt lítið runt pitabreyð. Eg eri málleysur um føroyskt kokkakynstur!
Jaspur Svabo Jørgensen serverar krækling og goggu í risotto. Vakurt lagt til rættis í djúpa tallerkinum, har goggudygdirnar fjala seg undir grafiskt vakra kræklinginum. Eitt tvey trý, so er alt etið upp. Fantastiskt.
Jomfrúhummari kemur inn á borðið í tveimum umførum. Allarfyrst í kaldari klársúpan, consommé, við tomat, og síðan flaktur, karamelliseraður og kryddaður við timian.
Omaná er smørdeiggj við elster súrepli, søttýskum spätlese frá Weingut Kracher, og so kaffi við klassiskari Valor sjokolátu og Scapa whisky. Ein Kelling frá Okkara slapp at leggja lok á. Varð loyvt at roykja inni, so hevði í hesi løtu fallið til ótálmaða sigar. Men nei, tað er at standa móti lívsins freistingum eitt fríggjakvøld í Havn. So eg sigi bara manga takk, fyri havsins fruktir, øll somul!


text:
MØ er navnið á 28 ára gomlu bóndagentuni Karen Marie við eftirnavninum Aagaard Ørsted. Innan hon hevur fortalt, at bókstavirnir MØ eru tiknir púra ópolitiskt úr navninum, so er absolutt greitt, at hon spælir uppá, at hon er ein púra almindilig ungmoyggj, ein MØ, sum by the way eisini hevur hugt eftir Madonnu, men mest hevur lurtað eftir Janet Jackson. Men hvat er hetta fyri ein áhoyraraskari, sum hon skal møta? Haldi, at hon er í iva, tá hon gongur fram á pallin.
Men so byrjar egni stílurin, sum øll á Gøtusandi eru samd um. Ikki bara stílurin, men hvør einstakur sangur. Sangirnir hjá MØ.
Áskoðarafjøldin á Gøtusandi er púra burtur í MØ.


text:
Soleiðis var túrurin hjá Team Rynkeby til Paris seinast. Hygg eftir filminum.
TR Press FO - 06-09-2017
Umsøkjarar til 2018 hava fingið svar
Tann 5. sept var dagurin, tá teir 152 umsøkjararnir, sum hava søkt um at sleppa við á Team Rynkeby liðið fyri 2018, fingu svar um teir eru slopnir við.
Tað er gleðiligt at, so nógv eru áhugaði í at stuðla tiltakinum, og samstundis køvisligt hjá summum, at fáa at vita at pláss ikki var fyri teimum. Vit kunnu bara staðfesta, at tað ikki liggur nakað persónligt í tí, og at tað er bert at royna aftur. Um tú vil verða ein av teimum, sum súkklar til Paris í 2019,... kanst tú um nakrar dagar søkja á heimasíðuni hjá Team Rynkeby
Luttakararnir fyri 2018 verða til staðar í Reinsarínum í Tórsgøtu í Havn sunnudagin kl 16, til handanina av pengunum, sum eru savnaðir inn í ár.


text:
1, 2 & 3 - Troyggja við rullukraga, niðurdeilur og taska frá Guðrun & Guðrun
4 - Styvlar frá Topshop
5 - Ur frá Casio
6 - Hálsprýði frá Jane Kønig
Eg havi verið forlipt í hesum niðurdeilinum
í eitt longri tíðarskeið. Hann er úr mohair, so hann fellur so ómetaliga vakurt. Styvlarnir
eru eisini feitir. Minna rættiliga nógv um Dicker Boots hjá Isabel Marant
, bert fyri ein brotpart av prísinum, og enntá í leðri. Mær manglar eitt einkult hálsprýði
við tunnari ketu, og hettar kundi verið eitt hugskot.


text:
Orð og lag: John W. Peterson
Týtt: Petur William Háberg
1. Tað var ein undurfull, undurfull stund –
hana ei gloyma eg kann –
tá eg um vegleysu myrkursins grund
Jesus, mín frelsara fann.
Og hesin vinur við eymleikans brá
stillaði hjartans míns trá.
Skuggarnir svunnu,
við songi á munni
eg vitni, at myrkrið hvarv tá.
Niðurlag: Dýrdin kom niður, fylti mína sál,
grøddur eg varð við krossins kærleiksbál,
mín synd har upp varð brend,
og mín nátt til dag varð vend,
dýrdin kom niður, fylti mína sál.
2. Føddur av Anda, eg tá kom upp í
guddómligt skyldskaparband,
rættvísan gjørdi meg Golgata stríð,
gav mær so dýran ein stand.
Øll henda umbroyting ognaðist mær,
tá ið eg kom sum eg var.
Frelstur í ævir
nú syngi eg glaður,
mín Frelsari æruna fær!
3. Vón mín er grundføst, og halda hon skal.
Tá so er liðin, mín tíð,
bíðar mær himmalska framtíðin sæl
ævigum bústøðum í.
Áh, sum tað tó var ein undurfull stund,
tá eg við hann kom á fund,
signingar dýrar
og skattir so skírar
tá fekk eg – og frið hans í lund!


text:
Hestoy
Hestoy ella Hestur liggur millum Streymoynna og Sandoynna og er bert 6 km² til víddar, men har hevur fólk búð líka frá landnámstíð ella eldru miðøld. Hestur er útoyggj, 18 merkur stór, harav 7 merkur kongs. Oyggin er rættiliga høg (421 m), og í erva er hon ein stórur slætti við fleiri smáum og vøkrum vøtnum. Hægstu støðini á oynni eru Eggjarók og Múlin. Vestursíðan í Hesti er brættlendi, har einaferð var nógvur lomvigi í berginum. Oyggin er vøkur og har er nógvur heiðafuglur. Í bygdini hoyrist songurin frá heiðafuglinum sjáldsama væl. Uppi á oynni, omanfyri bygdina liggur m.a. Fagradalsvatn, eitt stað, ið nógv ferðafólk vilja uppliva. Hestbjørgini hava leingið verið eitt væl vitjað ferðamál, og nú eru røddir frammi um, at útbyggja hesar útferðir til gongutúrar runt alla oynna.
Elsta búplássið man hava verið á syðsta enda á oynni, úti á Hæli, tí har finnast leivdir eftir fornari búseting, og har er besti sólagangur, so korn hevur búnast væl. Men av tí at eingir møguleikar eru at søkja sjógvin haðani, eru hestmenn fluttir hagar, bygdin nú er. Í sambandi við, at nýggj ferjuhavn, Gamlarætt, varð gjørd á vestursíðuni á Streymoynni, og nógv grót mátti spreingjast burtur, varð ein partur av hesum gróti førdur yvir um Hestsfjørð og nýttur til nýggja havn í Hesti, sum hevur givið sjóvinnuni og samferðsluni við oynna stórar fyrimunir. Hóast bygdin er lítil, undir 50 fólk, hevur hon svimjihøll. Hestmenn liva av fiskivinnu og landbúnaði, men eins og í Skúgvi er vestursíðan á Hesti bratt berg, og fuglaveiðan hevði rættiliga stóran búskaparliga týdning fyrr, serliga lundafleyggj. Í fuglabjørgunum eigur alskyns bjargafuglur, m. a. er nógvur lomvigi. Teir gomlu søktu bjørgini, og hetta lá væl fyri, tí gongt var um stóran partin av teimum. Men bakkin er leysur - fyri einum 200 árum síðani tóku bjørgini at leypa víða hvar undir oynni.
Í Hestbygd er vinnuvegurin seyðahald og útróður. Umframt hetta eru nøkur almenn parttíðarstørv. Samferðslan ger, at tað ikki gjørligt hjá familjum at búgva í oynni og røkja starv o.a. í Havn, tí eru tað fá sum ferðast í millum til arbeiðis. Hestur liggur bert eitt hanagleiv frá Streymoynni og øllum teimum vælferðarmøguleikunum sum eru har. Hendan stutta fjarstøða til meginlandið kann á ymiskan hátt gagna Hestbygd, m.a. kunnu góðir flutningsmøguleikar skapa grundarlag fyri ymiskum vinnugreinum. Bátahylurin og havnarlagið er fyrsta stigið á leiðini. Útróður var einaferð høvuðsvirksemi á oynni og kann við tillaging til broyttu krøvini aftur gerast ein partur av bygdarlívinum, men ferðavinna er helst tann vinnugvegur, sum í dag er mest sannlýkur.
Innihaldsyvirlit
Landafrøði[rætta | rætta wikitekst]
Oyggin er long og smøl, hægstu støð eru Eggjarók og Múlin, bæði 421 metrar. Oyggin er sløtt omaná - sunnarlaga eru smá vøtn, t.d. Fagradalsvatn og Hálsvatn. Norðari partur av Hesti er høgur og brattur, meðan lendið lækkar longur suður ein kemur. Øll vestursíðan er høgur bakki. Har eru fýra stakkar, m. a. Álvastakkur við Álvagjógv. Hestur er vøkur 421 metrar høg oyggj. Oyggin er rættliga høg, og í erva er hon ein stórur slætti við fleiri stórum og smáum vøtnum.
Hests kirkja[rætta | rætta wikitekst]
Sí høvuðsgrein: Hests kirkja.
Myndasavn[rætta | rætta wikitekst]
Kelda[rætta | rætta wikitekst]